text:
octobre 2012
Ubutumwa Nyagasani Yezu yahaye Byishimo ku tariki ya 31/10/2012.
Nyagasani Yezu yaje ababaye cyane ari mu rumuri rwinshi cyane ntabona icyo ndugereranya narwo, nuko aranyitegereza aransuhuza ati;
Yezu: Uraho Byishimo mwana wanjye,
Byishimo: Uraho Papa.
Yezu: Mwana wanjye umeze ute?
Byishimo: Papa meze neza gahoro nawe urabibona, imibabaro ni myinshi mu mubiri wanjye, sinkiruhuka narimwe kandi ndatotezwa.
Yezu: Mwana wanjye emera ubabare, ubabarire benshi kuri ino si, wemere utotezwe, kandi urabizi ntacyo utazi, kandi warabibwiwe, ni ibyaha by’abantu benshi urimo guhongerera, cyane cyane muri kino gihugu cyanyu cy’u Rwanda, hari n’abandi bagufasha; ntacyo utazi rero ko uzababara, babarira benshi kandi umenye ko uyo ubabaye hakira benshi.
Byishimo: Papa nanjye ndabizi, ariko si ninuba, mwagobye ku ndohorera, kuko kurara ku isima bimaze kunanira. Yezu: Mwana wanjye, byemere, kuko uwanjye wese ahura n’ibigeragezo, ahura n’ibitotezo,buri gihe rero ujye ubyemera wishimye kandi utinuba, byakire kuko nanjye nahuye n’ibirenze ibyo, ibyo ni akantu gato mba nguhaye, kugira ngo nkwereke ko imibabaro ibaho.
Mwana wanjye nakubwiye byinshi kandi noneho igihe kirageze kugira ngo ibyo nakubwiye bisohore,kandi byatangiye kugaragara, igihe cyarageze kandi mukirimo. Mwana wanjye ongera unsuhurize abana banjye bose ntawe urobanuye. Babwirire uti nimugire amahoro(3).
Bana banjye ndababaye(3)cyane, mbabajwe cyane na kino gihugu cyanze guhinduka n’abanyarwanda. Mbabajwe na kano gahugu nakunze k’u Rwanda nicayemo,nakunze nkakagenderera kandi nkaba naragahinduye alitari y’isi yose. Abagatuye banze kunyumva, abanyarwanda ntimuzi ikirezi mwambaye,iyaba mwari mukizi mwakumvishe ibyo mbabwira,benshi ndi kubona mugenda muganisha mu rwobo.
Bana banjye nababwiye imyuzure hirya no hino, mbabwira inkangu hirya no hino, mbabwira imiyaga hirya no hino, mbabwira ibyorezo hirya no hino, mbabwira ubugambanyi hirya no hino, ibyinshi mwarabibonye, none rero bana banjye ufite amaso yo kurora narebe aho ibintu bigeze maze ashishoze.
Niyiziye(2) bana banjye ndiyiziye, nje guhana no guhemba, kandi sinzasubira inyuma,uwankoreye neza agiye kubihemberwa,uwakoze nabi nawe agiye kubihanirwa. Bana banjye ndababaye(3) cyane, mbabajwe n’abana banjye benshi bakomeje kuborera mu nzu z’imbohe ntacyo bazira, bafungiye ubusa bazira akarengane, bazira uko bari.
Abayobozi benshi bararya abo bayobora, mubirundarunde ariko si ibyanyu, byose mugiye kubibura mubibona, abanyarwanda narababwiye ariko nti mwumva, igihe kirageze mugiye kubibona, intambara rero mwabwiwe mwayigezemo, ubu rero muri mu ntambara ya bucece.
Bana banjye navuze cyane ubu rero maze kunanirwa. Umuntu wese utazasaba Roho Mutagatifu nta na kimwe azamenya,nta na kimwe azahishurirwa,nta na kimwe azabona cy’ukuri adasabye Roho Mutagatifu,kandi atizeye Imana yonyine, abanjye ni musabe cyane muzahabwa ni mushakashake muzaronka, ariko uzashaka adafite Roho Mutagatifu nta na kimwe azabona,ahubwo azajya abona byose bisubira inyuma. Bana banjye, mwikwibeshya.
Byishimo: Papa ibisigaye simbibona.
Yezu: Bana banjye mwikwibeshya ngo mwiyoberanye, ngo mwigire akaraha kajyahe, kuko aho nateye igiti ntigishobora guhirikwa n’umuyaga, kandi umuganda nashinze ntabwo utembagazwa n’imvura cyangwa umwuzure, ahubwo bimera nka ya nzu yubatswe ku rutare. Mwebwe mwigira abahendanyi mukagambanira abantu, mwarangiza mukaza imbere yabo mugaseka,muribeshya kuko byose mbibona mbere yuko mubikora.
Byishimo: Papa noneho ibyo muri kunyereka byose ntabyo ndi kubona neza. Papa mumbabarire ngiye kubabaza, mwarimo mubwira, ariko se iwanyu muzi kwandika, none se ko mbona ahantu handitse mukabwira ngo ninsome nsubiremo, ariko Papa ndabona uyu munsi mwarakaye cyane,ubundi mwajyaga mubwira ngo ni nsubiremo, none mukaba munyereka akantu kanditse gusa natinda gato nkakabura, ariko Papa ntacyo bintwaye,nimubishaka abana bawe bazabimenya.
Yezu: Bana banjye ntimukamenye ikosa rya bagenzi banyu,mwirengagije imisitwe iri ku mitima yanyu.
Byishimo: None se Papa imisitwe n’iki?
Yezu: Ni isayo yo mu igishanga.
Byishimo: None se Papa, ibyo se namwe mujya mubimenya.
Yezu: Bana banjye uwaba yiga cyangwa uwize mwese muribeshya, byose ninjye ubitanga. Waba utunze,woroye cyane,cyangwa utoroye byose ushobora kubiburira mu myanya y’intoki, igihe utizeye uwabiguhaye. Muramenye rero ntimukicare ngo munezerwe, kuko hari byinshi bibakurikiye inyuma.
Byishimo: Ariko Papa, muratubwira kugirango tubikurikize bikatunanira.
Yezu: Bana banjye mwebwe ngo murashaka ibitangaza, ibitangaza birenze ibyo mpora mbereka na n’ubu nkibibereka ni ibihe ? Uwababaza ibitangaza mwifuza mwavuga ko ari ibihe ? Bamwe mutekereza amafaranga, abandi kubaho neza, abandi mwifuza ibyo kanaka atunze , ariko nta na rimwe ujya wifuza ko ukeneye Imana mu mutima wawe, ngo uyishakashakane umutima utaryarya, kuko akenshi mukerwa no kugira ngo mukere abandi mudasubiye inyuma ngo mwisuzume murebe ibyanyu mwakoze cyangwa ingo z’abandi musenya.
Byishimo: Ariko Papa ibyo byose niko abantu babikora.
Yezu: Bana banjye nzi benshi bishimira kuvuga ibibi bakabitangaza,bakabikwiza mu buyobozi bikagera mu baturage byasakaye; ariko ijambo ry’Imana ryaza bakarizibiranya,nta numwe rero ushobora kumva ijambo ry’Imana rishobora kugirira mugenzi we akamaro ngo aritangaze ; ariko iyo yumvishe ikimusebya arakihutana kigakwira mu butegetsi, mu bihayimana, kikagera mu baturage cyasakaye, maze mugahamya mukarema nk’Imana.
Bana banjye nimwitonde, ejo mutangwa mu kagenda mukita akaziba, kuko mbona abenshi ariho muri kuganisha. Bana banjye ndababaye kubera kutumva kwanyu kw’abanyarwanda, nababwiye kenshi ko intambara ziri mu mitima yanyu, kuko kugeza ubu ntawifuza ko undi yabaho, ntawifuza ko undi yagira icyo atunga kubera inda zanyu mufite.
Igihe navugiye, mwanze kunyumva, ni kirekire ntabwo nshobora kwivuguruza na rimwe kubyo navuze, bigomba kuzuzwa byose nta kadomo na kamwe kagabanutseho. Igihe rero mugezemo ni icyo guhana no guhemba, mubimenye sinshobora gusubira inyuma, uwumva yumve utumva nawe ni akazi ke.
Bana banjye ubu, ndi hagati muri mwe muri uru Rwanda rwanyu, mbisubiyemo ibimenyetso byinshi mwarabibonye ntagisigaye, ni musenge(3) mugarukire Imana inzira zikigerwa, kuko umunsi wo gutungurwa kwanyu ntawe uwuzi; ikindi kandi bana banjye mujye mumenya ko ibyifuzo byanyu mbibona mbere yuko mubitekereza, gusa mujye mwihangana, amagambo yo kuruhande muyihorere, ayo mwumva, muyarenze amaso n’amatwi maze musenge imana yonyine, kandi abanjye muzakomeze umurimo mwiyemeje mu nkurikire igihe kigishoboka.
Bana banjye, umubyeyi wanjye yabahaye amavuta yo kubakiza indwara zose, ku mubiri no kuri roho, ariko abenshi nti bayemere, uwemera arakira, kandi n’ubu haracyakira benshi, kugira ngo ngire abo nsigarana, yabahaye ikivuto kiza, ariko benshi nti mukikoza ngo murishakira vino isharira. Yarayatanze kandi ntakama, si ay’u Rwanda gusa ni ay’isi yose,ariko u Rwanda yatangiwemo ni akarorero, kugeza ubu hahirwa uwayisize,urahirwa cyane.
Bana banjye uyu munsi niyiziye ndi gushaka abankoreye, abatwumva; ariko abatemera nabo, nibakomeze umwanya babyiganiye w’iby’isi, ariko bamenye ko atari ibyabo, mbisubiyemo abanyarwanda ntimuzi ikirezi mwambaye, iyaba mwari mukizi mwakumvise ibyo mbabwiye maze mukisubiraho.
Bana banjye ngaho mugire amahoro,mbahaye umugisha ku izina ry’Imana Data na Mwana na Roho Mutagatifu.
Amen
Ubutumwa umubyeyi Bikira Mariya yahaye Byishimo ku tariki ya 13/10/2012.
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya narwo, nuko aranyitegereza aransuhuza ati;
Bikira Mariya: Uraho mwana wanjye ukomeje kwihanganira imibabaro yose uhura nayo.
Byishimo: Uraho mama.
Bikira Mariya: Mwana wanjye umeze ute?
Byishimo: Mama meze neza gahoro nawe urabibona, sinkisinzira na rimwe, kandi Mama ingendo mukomeje kunkoresha ni nyinshi hirya no hino mu bana bawe, ariko mama sininuba kandi narabyemeye ntacyo nahinduraho, kandi Mama iyo ngiye ahantu nkabona hari abakize biranshimisha cyane.
Mama ndi hano ndi umugaragu wawe uvuge icyo ushaka umuja wawe ndumva, nicishije bugufi imbere yawe mubyeyi kugira ngo ubanze umbabarire ibicumuro byanjye, ubanze umbabarire ububi bwanjye kuko ntakwiye kuza imbere yawe; ndaguhereza n’abandi bameze nkanjye mubyeyi kugira ngo twese uturuhure, udusabire imbabazi umwana wawe Yezu Kristu.
Bikira Mariya: Mwana wanjye uyu munsi kuri iyi tariki ya none, nsuhuriza abana banjye bose cyane cyane abo muri kumwe hano I janja. Uyu munsi wa none kuri ino tariki ya 13 n’umunsi ukomeye wanjye, mbahaye ingabire nyinshi kuko mwanshimishije cyane inema zanjye zibasesekayeho.
Bana banjye ndabinginze mujye mupfukama musenge isengesho rikubiye mu bikorwa musabira bagenzi banyu abatemera n’abataye ukwemera, nabo muri kumwe, kandi mujye mugira isengesho ry’umuryango; mujye muhurira ku isengesho nkuko muhurira ku isahani.
Byishimo: Mama ariko ntabwo byoroshye kuko akenshi mu miryango hari abatemera, rimwe na rimwe abana bakigira mu bindi n’ababyeyi bakigira mu bindi ntibabone umwanya wo gusengera hamwe, none Mama dutize imbaraga tubishobore.
Bikira Mariya: Bana banjye iyo isengesho ritavugiwe hamwe nkuko ibiryo babishyira mu bisorori, umuryango ntiwubakwa. Uko rero abana banyu baza baje kurya mujye mubabwira ko no gushimira ari ngombwa. Bana banjye ndabinginze, nababwiye ko bitoroshye, nyamara igihe kirageze kugira ngo abantu basenge koko isengesho rivuye ku mutima.
Ndabinginze musabire ibibi byose biri kuri ino si, ndetse no muri kino gihugu cyanyu cy’u Rwanda kugira ngo bigabanuke. Bana banjye nimufate umugambi kuko benshi ndabona murangaye cyane mwibereye mu tuntu n’utundi, kandi bana banjye nimujya mujya mu isengesho mujye mumenya ko mbategereje njye n’umwana wanjye, mujye musenga kandi munsabe icyo mushaka bana, kuki mutinya kuvuga ibibabangamiye kandi tuba turi kumwe, kuki mutinya kuvuga ibyabananiye mu mashuri, ibyabananiye mu ngo zanyu. Bana banjye umwana asaba umubyeyi iyo amwizeye aramuha, ntimugategereze rero ko ari njye ubabwira ngo munsabe, gusa mujye munsabana umutima utaryarya wizeye kandi usukuye.
Babyeyi ni musenge kuko ibihe murimo bitoroshye, kurera ntibyoroshye, kurema ntibyoroshye. Mwana wanjye komeza unshimirire abana banjye mwirirwanye hano I janja kuri ino tariki yanjye ikomeye, uti itariki ya 13 ni umunsi ukomeye wanjye, kandi ntimuzibagirwe iyi tariki na rimwe uti, ndabashimiye n’umutima wanjye wose mwihe amashyi n’ impundu kuko murabikwiriye.
Igihe rero mwatambagizaga umwana wanjye abatambagiramo nanjye rero twari turi kumwe. Igihe rero mwaririmbaga mwishimye nanjye rero nari nishimye. Nubwo benshi ari ba mayirabiri, ariko kandi abanjye ntimucike intege ibyishimo mwari mufite muzabihorane, bibakwiremo, bibafashe kubaka roho, bibafashe kurwanya ikibi kandi mujye mwirinda inteko y’abaneguranyi.
Bana banjye mushishikarire kuba umwe muri Kristu, kuba umwe muri roho, mwubake kandi inkingi z’imitima yanyu, ibyo mbibabwiye ndi umubyeyi wanyu, kuko umubyeyi ababazwa nuko umwana we ahangayika, mwihangayikisha imitima yanyu.
Bana banjye ntabwo naziye abanyarwanda gusa, naziye umwana wanjye uwo ari we wese. Bana banjye reka mbabwire ukuri, unkurikiye uwo ariwe wese agakurikira umwana wanjye, wemera kandi wicuza, ahura n’ibigeragezo byinshi, ahura n’ibitotezo; ariko abakurura ntibitangire, amarembo ahora afunguye, ntimuzifuze ibyo, kuko igihe bizafungirwa nibyo bibi, munjye mwifuza kubabarana n’umwana wanjye, mwishimire guhura n’ibibazo kandi mumenye kubyihanganira, mwishimire no kubitura.
Mwana wanjye kenshi urabwira ngo uratotezwa, ngo urababara, byemere kandi igihe cyose ujye ubyakira kandi wishimye. Bana banjye mbabwiye icyo mwese muzi, ntawe urwanya ikitarwanyika, bana banjye nubwo nababwiye ngo ndishimye umwana wanjye arababaye(2), ababajwe na kino gihugu cyanyu cy’u Rwanda n’abanyarwanda. Abanyarwanda ntimwumva mwamfuye amatwi, amatwi yanyu yarazibye, ariko icyo murashaka kirahari, bamwe muririrwa muvuga ngo ntacyabashobora mugira ngo ntabwo twumva, nyamara abafite amaso yo kureba nimurebe aho ibihe bigeze maze mushishoze.
Murivuga mugira ngo umwana wanjye ntiyumva, yarangije kubumva. Umujinya muhembera mugiye kuwubona kandi uburakari bw’Imana bugiye kubisukaho. Bana banjye mwumva ibyo mvuga nimusenge musabire igihugu cyanyu kuko akenshi kiri kugenda kiganisha mu rwobo, ikindi kandi bana banjye kimbabaje nuko mbona benshi bari mu by’isi bakomeje kwivuruguta mu cyaha kandi bakibona. Bakomeje kurundarunda imitungo bavuga ngo ibi ni ibyacu, si ibyanyu mumenye ko n’abandi bari babifite uko babibuze namwe niko mugiye kuzabibura, ureba yaba yararebye kandi igihe kirageze cyo kugirango mubyamburwe.
Bana banjye muri kwiyanduriza ubusa, munyunyuza imitsi ya bagenzi banyu mugira ngo simbibona, mwambura bagenzi banyu imitungo yabo muvuga ngo ni iyanyu, si iyanyu, mbisubiyemo mugiye kubibura mubibona, kuko mwabwiwe kenshi ariko mwanze kumva, umwana wanjye ababajwe no kutumva kwanyu kw’abanyarwanda.
Bana banjye nakomeje kubabwira ko mbakunda, niko bimeze kandi sinzareka kubakunda, niyo mpamvu, mpora mbabwira uko bwije nuko bukeye, ngo mwicuze, mwihane ibyaha byanyu, mugarukire Imana, ariko mwarananiye. None rero bana banjye uko mbakunda nimunyemerere uyu munsi wa none namwe munkunde, aho muri hose ndabasaba gusenga musabira igihugu cyanyu kuko aho kigeze ndabona kigeze mu marembera. Ibimenyetso byinshi mwarabibonye bihagije kugeza ubu ntacyo mutazi. Mwana wanjye nongere nkubwire , ndagusaba gusabira urubyiruko rw’isi yose cyane cyane rw’u Rwanda kuko kenshi mbona rugenda ruganisha mu rwobo. Bana banjye nongeye kubasubiriramo muramenye sinzabe nyamwisiga ngo nisange, namwe kandi nti muzabe babura mwaje, ntimuzabe inzinduramaguru, ngo mube inzimbwamagambo, kandi mujye mwibuka ko agakara gasiga akandi ariko ntigasige akako.
Byishimo: Ariko mama kugeza ubu nubwo ukomeza kunshira uyu mugani ntabwo ndasobanukirwa icyo usobanura.
Bikira Mariya: Bana banjye ni mutege amatwi mbasobanurire kuko kenshi imigani yabananiye. Agakara gasiga akandi ariko ntigasiga akako, ni ukuvuga ko ukunda umuntu mutabana ukamugezaho ibyiza, ariko uwo mubana mukabana mumeze nk’inyamaswa zihuriye ku kintu, bigasobanura ko agakara gasiga akandi ariko ntigasige akako, ni ukuvuga ko tureba iby’abandi ariko ibyacu tukabyirengagiza.
Ibisobanuro ni bibiri muramenye ntimukabe inzinduramaguru ngo mube inzimbwamagambo, ni ukuvuga ko mujya gusenga mukagenda muvunika, benshi mucika amano ngo mwakerewe, ariko mugataha ubusa ntimumenye icyabajyanye; ni ukuvuga ko n’ababatumye mutabasohoreza ubutumwa, ahubwo muzimbwa amagambo, mugahimba ibyanyu kuko ntacyo muba mwumvishe.
Sinzabe nyamwisiga ngo nisange namwe mube babura mwaje, ni ukuvuga ngo sinzagaruke ngo mbasubiriremo, nsange nibyo nababwiye ubushize ntacyo muramenya, nongere mbasange uko nabasize ntacyahindutse; namwe kandi nimuza mudusanga ntimujye mubura icyo mutahana ngo mubure icyo mubwira abavandimwe kandi mwaje, sinkababwire ngo mbasubiriremo inshuro nyinshi namwe mutagira icyo mwibwira,ntimukibabarize ubusa ngo mwibabarize umutima, mutagira icyo mwumva.
Bana banjye ni musabire igihugu cyanyu mugisabire cyane, musabire n’abayobozi bacyo, mugisabire guhinduka kuko ndabona kirimo kugenda kiganisha mu rwobo, ubu shitani yakinjiyemo, ubu iri gukorera ku mugaragaro, hirya no hino kiragoswe, abayobozi benshi baruswe n’inda zabo bararya abo bayobora, ntibitaye kubo bashizwe, ntibitaye kubyo tubabwira, benshi ni bamayirabiri.
Mwana wanjye nsezerera ku bana banjye uti ngaho mubane nanjye urukundo rwanjye rubakomeze, ngaho mugire amahoro kandi mugwize andi, uyu munsi wa none mbahaye inkunga yanjye y’umubyeyi kandi mbahaye umugisha.


c: text/html

text:
Umujyi wa Kigali uza ku isonga mu gukoresha abana imirimo y’ingufu
Imibare ituruka muri Minisiteri y’Abakozi ba Leta n’umurimo, igaragaza ko Umujyi wa Kigali uza ku isonga mu gukoresha abana imirimo y’Ingufu, ugereranyije n’izindi Ntara.
Iyo mibare igaragaza ko Umujyi wa Kigali ukoresha abana ku kigero cya 7.7%, Uburengerazuba ku kigero cya 4.8%, Amajyaruguru ku kigero cya 4.6%, Amajyepfo kuri 2.9%.
Uburasirazuba ni bwo bufite abana bake bakoreshwa imirimo ibavuna, aho babarurwa ku kigero cya 2.4%.
Kuri iki kibazo Minisiteri y’Abakozi ba Leta n’Umurimo, ivuga ko yagihagurukiye aho igaragaza ko mu myaka ibiri 2016 na 2017, abantu 352 bahaniwe gukoresha abana imirimo nk’iyi.
Abahaniwe iki cyaha ni abantu ku giti cyabo, abayobora ibigo bitandukanye Ndetse n’abakoreshaga abana mu ngo.
Amategeko ateganya ko umuntu wese ushora cyangwa se ukoresha umwana imirimo mibi, ahanishwa amande ari hagati y’ibihumbi 500 Frw na miliyoni imwe y’amafaranga y’u Rwanda ku mirimo yanditse, ndetse n’amafaranga ibihumbi 100 na 500 ku mirimo itanditse.
Nzamwita Damien ushinzwe kurwanya no gukumira imirimo mibi ikoreshwa abana muri MIFOTRA, avuga ko uku guhana abagaragaweho ibi byaha byatumye umubare w’abakoreshaga abana imirimo mibi ugabanuka.
Yongeraho ko hazakomeza gukorwa ubugenzuzi kugira ngo n’abandi bagishora abana mu mirimo mibi cyangwa ababakoresha bene iyo mirimo nabo bahanwe.
Ati” Icyo tugomba gushyiramo imbaraga ni ukongera ubugenzuzi, mu byiciro by’imirimo itandukanye, kugira ngo n’aho bigaragara ko bagikoresha abana imirimo mibi tubashe kubigabanya.
Tugereranije n’imibare yo mu bihe byashize ubona ko imibare yagabanutse cyane, kandi ntibyapfuye kwikora ahubwo ni ukubera ibi bihano”.
Umuntu wese uri munsi y’imyaka 18 mu Rwanda afatwa nk’umwana nubwo itegeko riteganya ko umuntu ugejeje imyaka 16 y’amavuko, ashobora kugira amasezerano y’akazi, ariko agakora imirimo itavunanye.
Umuryango uharanira uburenganzira bw’umwana Children’s Voice Today (CVT), uvuga ko bimwe mu bitera abana gukoreshwa imirimo mibi harimo ubukene bwo mu miryango ndetse n’abana batanyurwa n’imibereho y’imiryango yabo.
Umuhuzabikorwa w’Umushinga ukorera muri CVT, ushinzwe gukumira iyimukacyaro ry’abana bava mu byaro bajya mu mijyi, Benimana Diane, avuga ko hakomeza gutangwa inyigisho ku babyeyi, bakumva ko gushora abana babo mu mirimo mibi bidashobora gutuma imiryango yabo itera imbere.
Ati” Icyo ni cyo kibazo turi kurwana nacyo muri iyi minsi. Icyo dukora ni ukugerageza kumvisha wa mubyeyi ko n’ubwo bari mu bukene, gushyira umwana we mu mirimo mibi bitazabumara, ahubwo ari ukwangiza uburenganzira bwe”.
Ku bijyanye n’abana batanyurwa n’imibereho y’imiryango yabo bagashaka kubaho mu buzima bwiza, bamwe mu bana banenga bene iyi myitwarire bagasaba bagenzi babo kubyirinda.
Aline Rurangirwa uhagarariye abana mu karere ka Gasabo asaba abana bagenzi be kunyurwa n’uko imiryango yabo ibayeho, ahubwo bagaharanira kwiga kugira ngo ubuzima bwiza bifuza kubaho bazabwibesheho.
Imibare yo muri 2013-2014 igaragaza ko abana 222.918 bakoreshwa imirimo mibi hirya no hino mu gihugu.
59.931 bangana na 41% bakoraga imirimo yo mu ngo, 51.200 bangana na 35.1% bagakora mu mirimo y’ubuhinzi n’ubworozi n’uburobyi.
Iyi mibare kandi yagaragazaga ko 14.181 bangana na 9.7% bo bakoreshwaga mu mirimo y’ubwubatsi, naho 4.888 bangana na 3.3% bo bagakoreshwa mu bucukuzi bw’amabuye y’agaciro.
`

robotstxt: allowed

filter: keep


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
Akenshi iyo umugabo cyangwa umugore bamaze gutandukana usanga bakunze guhuza igitsina kenshi n’abandi bantu. Rimwe na rimwe biba bikenewe kuko byongera kubaka agaciro kabo no kumva ko hari umuntu ubumva kandi ubemera.
Hagati yo gutandukana no kubona umufasha uhamye uwatandukanye akunze kuba afite uwo bahuza ibitsina by’agateganyo. Uyu ni umugore cyangwa umugabo,ukumva,ugukunda,wumva ibibazo byawe kandi ugerageza kukurwanaho,ntagusabe byinshi kandi akagufasha gukira agahinda. Nyamara ariko nubwo umuntu nk’uyu agufasha mu bibazo byawe kandi bigasa n’aho ari igisubizo, akenshi siko biba bimeze, ibyiza ni ukutamushaka kuko akenshi adashobora kukubera umufasha ukwiye.Ashobora gutekereza ko ari umutabazi wawe aho kukubera umufasha bityo akazakwihinduka akagusaba kwitwara uko utashobora. Ntibyagombye rero kukubabaza igihe umubano wanyu uhagaze ubonye umufasha wifuza.
INKURU BIFITANYE ISANO
Urukundo-Iyo Utakibona Akana ko mu Jisho!
“Uburyo Intambara zo mu Rugo Zirangiramo
Intandaro y’Ibibazo byo mu Urugo Ku Bagore
Impamvu Umugore Ahura n’Ibibazo MU Rugo
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Monday, September 29, 2014
BRAZZAVILLE:CONGO-BRAZZAVILLE: KILIZIYA GATOLIKA YUNGUTSE UMUPADIRI W’UMUNYARWANDA.
Ku cyumweru tariki ya 14, Nzeli 2014 muri Paruwasi ya ETOUMBI muri Diyoseze ya OWANDO mu burengerazuba bwa Congo habereye umuhango ukomeye wo guha isakaramentu ry’ubusaserdoti Padiri HAROLIMANA Alexis, umunyarwanda w’impunzi uba muri iki gihugu cya CONGO BRAZZAVILLE.
Uwo muhango witabiriwe n’abakristu benshi baturutse imihanda yose muri Diyosezi ya OWANDO n’iziyegereye, tutibagiwe n’umubare munini w’intumwa (délégation) waturutse muri Diyoseze ya BRAZZAVILLE, wakoze urugendo rurerure (hafi 800 Km) wakereye kwitabira uwo munsi mukuru; ntitwakwibagirwa kandi abahagarariye umuryango we (abavandimwe be) baturutse mu Rwanda .
Uwo muhango wo guha isakaramentu ry’ubusaserdoti Padiri HAROLIMANA Alexis wayobowe na nyiricyubahiro Musenyeri Victor ABAGNA MOUSSA, umwepiskopi wa diyosezi ya Owando kandi witabiriwe n’abamubanjirije muri uyu murimo aribo PadiriTWAGIRAYEZU Tadeyo, uherutse kwizihiza muri uyu mwaka yubile y’imyaka 25 amaze ahawe iri sakaramentu, Padiri NZABONIMPA Albogaste, padiri RUNYANGE Aimable, uri gutegura muri uyu mwaka yubile y’imyaka 10 na Padiri MACUMI Tewobalidi (yari mu misa y’umuganura i Kintele).
MISA Y’UMUGANURA
«Nzaririmba iteka ryose impuhwe z’Uhoraho, kuva mu gisekuruza kujya mu kindi; umunwa wanjye nzawamamarisha ubudahemuka bwawe». (Zaburi 89,2 ). Iyo niyo ntego Padiri HAROLIMANA Alexis azagenderaho mu buzima bwe bwa gisaseridoti; misa ze z’umuganura zasomewe mu nkambi y’impunzi ya Kintele ( Paruwasi mutagatifukazi Kalala) ku cyumweru tariki ya 21 Nzeli 2014 no mu mujyi i Brazzaville muri Paruwasi Mutagatifu Yohani Mariya Viyani ya Mouleke, ku wa gatatu tariki ya 24 Nzeli 2014.
Mu ivanjili yo ku cyumweru mu nkambi ya Kintele, Padiri HAROLIMANA Alexis yigishije agira ati « Imigambi y’Imana si yo y’abantu », nkuko tubisanga mu ivanjili yanditswe na Matayo 20,1-16. Misa yitabiriwe n’imbaga y’abantu baturutse Kintele no mu nkengero zayo, nk’umuco wa kiliziya gatolika yayobowe na Padiri mushya HAROLIMANA Alexis akikijwe n’abandi bagenzi be b’abapadiri b’abanyarwanda n’abenegihugu, kandi hari hateraniye n’ababikira bomu muryango wa Antoni wa Paduwa.
Misa ihumuje hakurikiyeho ibirori byijihijwe na Chorale sainte Cecile, Umutwe w’abana b’ababyinnyi b’indirimbo zo mu kiliziya n’itorero ndangamuco ry’ababyinnyi b’impunzi z’abanyarwanda za Kintele. Indirimbo n’imbyino byerekanywe, byagaragaje ibyishimo birenze kubwo kongera kubona umwana n’umuvandimwe w’umunyarwanda yongera guhabwa iri sakaramentu muri ikigihugu cy’ubuhungiro.
Mu magambo yahavugiwe kandi yose yahurije mu gushimira Imana kubera ibyiza n’ubuntu yakoreye kandi ikomeza kugirira Padiri HAROLIMANA Alexis ku bw’umwihariko ndetse n’impunzi z’abanyarwanda muri iki gihugu cya Kongo muri rusange; uhagarariye impunzi z’abanyarwanda mu gihugu cya Kongo, yashimiye Padiri HAROLIMANA Alexis ku gitekerezo cyiza yahisemo cyo kuza gusomera misa ye ya mbere mu nkambi y’impunzi z’abanyarwanda, ibi biragaragaza ko atibagiwe inkomoko ye kandi kikaba ari ikimenyetso gikomeye cyo kuba hafi y’abababaye; Padiri mukuru wa Paruwasi Sainte Claire n’ibyishimo yagize ati «Ni ubwa mbere mbonye imbyino nyarwanda nziza kuva twakwakira muri iki gihugu abavandimwe bacu b’abanyarwanda».
Padiri mushya yasojeje amagambo agira ati «Nubwo birangiye, ahubwo nibwo bitangiye; ndabasaba inkunga y’amasengesho kugirango nzasohoze ubu butumwa ntangiye»,kimwe na nyuma ya misa ye y’umuganura yasomeye muri Paroisse Saint Jean Marie Vianney de Mouleke i Brazzaville (Chorale Saint Paul igizwe n’abaririmbyi b’abanyarwanda niyo yaririmbye muri iyi misa), Padiri HAROLIMNA Alexis yashimiye byimazeyo, kandi bivuye ku mutima abantu bose bamubaye hafi bakamufasha mu rugendo rutegura iyi ntera no mu gutegura ibirori bye, haba mu buryo buziguye cyangwa butaziguye. Imihango yose yarangijwe no kwakira abari bayitabiriye, byose byabaye mu mutuzo no mu byishimo byinshi.
PADIRI HAROLIMANA Alexis NI MUNTU KI ?
Padiri HAROLIMANA Alexis yavukiye muri Diyosezi ya Kabgayi; nyuma y’amashuri abanza i Kabgayi, yakomereje amashuri yisumbuye mu rwunge rw’amashuri Marie Merci i KIBEHO; nyuma y’intambara muri 1994, yahungiye mu cyahoze ari Zaïre i KASHUSHA mu ntara ya Kivu y’amajyepfo, agera i NDJOUNDOU mu 1997, nyuma yaho yimukira i LOUKOLELA mu 1999 muri Cuvette (Kongo-Brazzaville).
Aho i Loukolela niho yavuye ajya mw’iseminali nkuru Owesso (propédeutique), ahava akomereza filozofiya na tewolojiya i Brazzaville. Nyuma ya formation yatangiye muri 2004 akayirangiza muri 2012, aje guhabwa ubupadiri muri uyu mwaka 2014. Akaba yoherejwe gukora ahitwa i Mbomo muri diyoseze ya Owando.
Reba andi mafoto y’uko byari byifashe:
Intumwa y’Ikaze Iwacu
Congo-Brazzaville.
Subscribe to: Post Comments (Atom)


text:
Iyi nkunga yatangajwe na Minisitiri w’Ingabo Gen James Kabarebe, ubwo yifatanyaga n’abaturage bo mu Murenge wa Kimironko ho mu Karere ka Gasabo, mu muganda rusange ngarukakwezi, kuri uyu wa 25 Kanama 2018.
Uyu mushinga w’ubwubatsi uzamara amezi atandatu, hubakwe ibyumba by’amashuri 18 byiyongera kuri 25 bihasanzwe.
Minisitiri w’Ingabo, Gen James Kabarebe, yabwiye abaturage ko Perezida Kagame abashimira uburyo bamaze kumenya ko igihugu gikorerwa na bene cyo mu maboko yabo, ibindi bikaza ari inkunga zibunganira.
Yavuze ko abashimira uburyo bitabiriye umuganda ari ibyiciro byose baba abana, abagore n’abashyitsi b’igihugu, bityo ari umuco bakwiye gukomeza.
Yakomeje agira ati "Kuri iki gikorwa cy’uyu munsi cyo kubaka iri shuri, murabona ko ritari rimeze neza, Nyakubahwa Perezida Kagame yatanze inkunga, ku giti cye, ya miliyoni 5 Frw. Iyo nkunga izunganira Ingabo z’igihugu zizubaka, yunganire n’amaboko y’abaturage azubaka hano.”
Gen Kabarebe yavuze ko Umukuru w’Igihugu yatanze amabwiriza ku Ngabo z’igihugu zizubaka iri shuri, ko zitazarenza amezi atandatu ritaruzura.
Yakomeje agira ati “Kandi ubwo murabyumva, iyo Umugaba w’Ikirenga yatanze amabwiriza, ahasigaye ni ukuyubahiriza, nta kutayubahiriza, ntibijya bibaho. Ubu mu mezi atandatu muzasanga iri shuri, ibyumba uko byavuzwe, byose byaruzuye.”
"Bakora amanywa n’ijoro, bakora [...] ni amabwiriza kandi amabwiriza arubahirizwa. Kandi impamvu abivuga ni uko azi ko bishoboka."
Yavuze ko ku bufatanye bw’Ingabo, Akarere n’abaturage, nta kabuza iri shuri rizuzura ku gihe kuko ubushake n’ubushobozi bihari.
Umuyobozi w’Akarere ka Gasabo, Rwamurangwa Stephen, yatangaje ko kubaka ibyumba bishya by’iri shuri bizarinda ubucucike bikanateza imbere ireme ry’uburezi.
Yagize ati “Amashuri 18 [mashya] kongeraho 25 [asanzwe], bizahita biduha neza ibisabwa na leta, Minisiteri y’Uburezi yashyizeho gahunda y’abana 45 mu ishuri rimwe. Baziga neza haboneke ireme ry’uburezi kuko umwarimu azabasha gukurikirana buri mwana imyigire ye n’ubushobozi afite.”
Ibi byumba by’amashuri bizubakwa mu buryo bw’amagorofa burondereza ubutaka nk’uko biteganyijwe muri gahunda ya leta.
Urwunge rw’Amashuri rwa Kimironko I rufite abanyeshuri barenga 1000.
Amafoto: Moise Niyonzima


text:
Bamwe mu baturage batuye mu bice bitandukanye by’umugi wa Huye, baravuga ko hashize icyumweru bavoma amazi anuka mu marobine ariko bakaba batazi inkomoko y’uyu munuko.
Aba baturage bavuga ko amazi bavoma bayabona afite isura nk’isanzwe ariko bayihumuriza akabanukira.
Hiyongeraho ko iyo bayakarabye umunuko ubasigaraho, bayateka umunuko ukagumamo, bayatekesha ibyo kurya nabwo uwo munuko ukagumamo.
Aba baturage bavuga ko bibabangamiye cyane ko bashobora gukurizamo uburwayi.
Abafite ama Resitora bo bavuga ko kubona abakiriya muri iki gihe bigoye cyane ko no mu mafunguro bab bateguye umunuko wumvikanamo.
Aba baturage bavuga kandi ko mu byukuri batazi neza inkomoko y’uyu munuko; ibinakomeza kuzana ibihuha byinshi.
Bamwe mu baturage bavuga ko ngo idamu iturukamo amazi atunganwa yaba yarapfiriyemo ibintu by’ibisimba, n’ibindi.
Mu gushaka kumenya ishingiro ry’iki kibazo twavuganye n’umuyobozi w’uruganda rutunganya amazi rukayakwirakwiza mu bice bitandukanye by’umugi wa Huye ruherereye ahitwa mu Kadahokwa.
Uyu muyobozi witwa Munyamahoro Jonas, ku murongo wa Telefoni yatubwiye ko ikibazo cyabayeho ari icy’uko idamu ibika amazi atuganywa yuzuye igasendera maze amazi yayo akivanga n’aturuka mu gishanga maze amazi yose ahita azamo uwo munuko w’igishanga.
Uyu mugabo avuga ko batangiye gushakira umuti iki kibazo bateramo imiti.
Yagize ati:” Rwose nta kintu gikomeye cyaba cyarabiteye. Hari haguye imvura nyinshi muri iyi minsi maze idamu twubatse iruzura igera ku gishanga bituma amazi azamo impumuro y’igishanga ariko nta kindi kibazo cyabiteye. Nimwumva hari undi munuko utari uriya, ubwo hazaba hari ikindi kibazo. Kandi ndakubwiza ukuri ubu byararangiye. Niba hari abaturage bakivoma amazi ameze atyo batubwira tukareba ikizabo gihari cyane ko nk’umuturage ufite ikigega iwe udakoresha amazi menshi we ashobora kumva uwo munuko. Ibyo bavuga by’uko hapfiriyemo ibisimba sibyo.”
Hirya no hino, mu Rwanda hakunze kumvikana abavuga ko bavoma amazi asa nabi mu marobine, bamwe bikabagiraho ingaruka zirimo n’uburwayi nyamara bigaherera aho.
Kuba aba baturage bavuga ko bamaze icyumweru bavoma amazi anuka nyamara ubusanzwe amazi meza atagira ibara ntagire n’impumuro, bigaragaza ugukemangwa kw’aya mazi ibinakwiye ko iki kibazo cyashakirwa umuti mu maguru mashya cyane ko kugeza ubwo twatunganyaga iyi nkuru abaturage bari bagikomeje kuvuga ko aya mazi akinuka n’ubwo ubuyobozi bwemeza ko ikibazo cyakemutse.


text:
Kuri uyu wa gatatu tariki ya 30/04/2014 I saa 14h20 ku biro by'Umurenge wa Tare habaye inama yahuje Abakozi b'Umurenge kuva ku rwego rw'Akagari kugeza ku rwego rw'Umurenge, Abayobozi b'ibigo by'amashuri, Polisi, Abayobozi ku rwego rw'Umudugudu, Abahagarariye amabanki, Abahagarariye amadini, Inkeragutabara, Intore zo kurugerero, Abayobozi b'ibigo nderabuzima ndetse n'ibindi bigo. Abitabiriye inama bari baturutse mu Mirenge ikurikira Tare, Uwinkingi, Kibirizi na Kitabi. Iyi nama yari iyobowe n'Umuyobozi w'Akarere ka Nyamagabe bwana Mugisha Philbert.
Umuyobozi w'Akarere yagaragarije abitabiriye inama ko ntagikuba cyacitse gusa abwira abaturage ibimaze iminsi bivugwa cyane cyane kubakorana n'Umwanzi.
Abari mu nama baganiriye baza gusanga uwitwa umwanzi ari umuntu wese utumva cyangwa wigomeka kuri gahunda za Leta, Undi muntu witwa Umwanzi ni Umuntu wese wahunze igihugu bitewe n'ibyaha yagikozemo, Undi muntu witwa umwanzi ni umuntu wese upfobya cyangwa uhakana Jenocide.
Umuyobozi w' Akarere ka Nyamagabe yagaragaje inzira zose Umwanzi akunda kunyuramo ngo ahungabanye ibyo tumaze kugeraho, aha yatanze urugero rwa KIZITO MIHIGO, ndetse nabagenzi be dore ko inkuru imaze iminsi ariyo nkuru inyura ku maradiyo ndetse no mubitangazamakuru. Byagaragaye ko Umwanzi akoresha amayeri menshi aho abereka ko bazahabwa imirimo itandukanye, Yasabye buri wese gusubiza amaso inyuma akareba aho twavuye, aho tugeze(ibyo tumaze kugeraho by'Umwihariko mu mibereho myiza, Umutekano, Ubutabera,Imiyoborere myiza, ndetse nibiteganywa gukorwa. Yakanguriye uwitabiriye inama wese nk'umuyobozi gufasha abaturage mu bikorwa bibaganisha ku iterambere aho guta umwanya atekereza ibitubaka igihugu.
Yibukije buri muyobozi kumenya aho abaturage ayobora bari ndetse nibyo barimo kuko dukunda gukoresha ijambo ngo kanaka simubona ngo buriya yagiye" gupagasa" bityo nyuma ugasanga abo twita ngo bagiye gupagasa baragiye gukora ibidafitiye igihugu akamaro. Kuri iyi ngingo yagaragaje akamaro ko kuzuza ikayi y'abinjira n'abasohoka bityo hakabaho ubufatanye hagati ya CPCs, Nyobozi y'Umudugudu, Akagari, Inkeragutabara . Yabwiye abitabiriye inama ko bikunze kugaragara ko urubyiruko arirwo rufata iyambere mu kwishora mu bikorwa by'Umwanzi asaba buri wese kubigira ibye akabegera kuko aribo mizero y'igihugu. Natwe nk'abayobozi tugomba kwisuzuma tukareba niba natwe turi kugendera mu murongo nyawo, ubereye abo tuyobora kandi ubaganisha ku iterambere.
Major BURINGABO John yagaragaje ko ushaka guhungabanya umutekano w'igihugu ko atazabigeraho kuberako n'amahanga atanga urugero ku ngabo z'u Rwanda. Ndetse kubera uburyo twamaze kuwunywa ingabo z'U Rwanda ziriyambanzwa mu bihugu byabuze umutekano ngo zibigoboke.
Abari munama banzuye ko ari ugukaza amarondo, guhanahana amakuru ahantu hose humvikanye ibikorwa bihungabanya umutekano kandi ku gihe.
Inkuru dukesha Ubuyobozi bw'Umurenge wa Tare.


text:
Amaribori akunze gufata abagore cyane kurusha abagabo akaba hari ubwo aza ahantu runaka ku mubiri ukumva akubangamiye. Hari nabo abangamira kubera uburyaryate atera.
Mu gihe rero ufite amaribori ariko ukaba utayifuza hari uburyo bworoshye wakoresha :
Ibikoresho:
Amavuta y’amamesa cyangwa se andi akomoka ku bihingwa ml 100
Isukari garama 250
Umunyu utaranyuze mu nganda ( sel malin) garama 250
Uko bikorwa
Vanga ibi bikoresho byose ujye ubikubisha ahantu hari amaribori utifuza gahoro gahoro ubikore mu minota itanu
Uru ruvange rw’ibi byose rufasha uruhu kutagira amaribori kuko biha imbaraga fibres elastiques callogenes zituma arizo ziri ku isonga mu gutuma uruhu rugira amaribori.
Ibindi witwararika :
Gukora imyitozo ngororamubiri ihagije ( itari mike kandi nturenze urugero)
Kurya ibiryo bikize ku myunyu ngugu na vitamine A na E
Irinde koga amazi ashyushye no kujya ku zuba cyane
Ibi uramutse ubyubahirije wakwivura amaribori ari ahantu utifuza ko agaragara cyanwga se akaba akubangamiye mu bundi buryo.


text:
Ibintu 9 wakora mu gihe uri kubabara amenyo
Abantu bigeze kugira ikibazo cy’amenyo bazi uburyo ababaza ndetse kuburyo burenze uko wabyiyumvisha, hariho nabavuga ko aryana kurusha uko igise kirya umugore ugiye kubyara cyangwa ubundi bubabare twakwita ndengakamere.
Iyo umuntu afite bene ubu buribwe bamwe bamugira inama yo kujya kureba umuvuzi w’amenyo ngo arikuremo, nyamara hari n’igihe biba ufite ibindi uri gukora kujya kwa muganga bitari guhita bishoboka, hakaba n’igihe wagera kuri muganga nawe afite abarwayi benshi wenda atari buhite akugeraho ako kanya.
Uyu munsi Agakiza.org twabateguriye uburyo 10 ushobora kwifashisha mugihe wumva ko amenyo atangiye kukubabaza
1.Amazi y’akazuyazi arimo umunyu
Ubu buryo bwemejwe n’abaganga b’amenyo ko bufasha kandi bworoshye wabukoresha mu gihe utarabonana na muganga, uretse no kuba bugabanya uburibwe ni n’uburyo bwakorohera buri wese aho yaba ari hose.
Fata ikirahuri cy’amazi yakazuyazi ushyiremo ibiyiko 2 by’umunyu uvange kugeza umunyu uyenze utegereze akanya gato, uyajundike ucire ubikore nibura inshuro 8 kandi ubisubiremo nyuma y’amasaha make, ububabare buragabanuka rwose.
3.Koresha barafu
Ahanini iyo ufite ubu buribwe hari n’igihe usanga uruhande ruribwa rufite ubushyuhe, icyo gihe ufata Barafu ukayishyira mu kintu cya purasitike ugashyira mu gasume(Essuis- main) ukarambika hamwe hari uburibwe, ibi binatuma utagira ikibazo cyo kubyimbirwa cyangwa haba habyimbye hakabyimbuka
4.Tungurusumu
Tungurusumu ni umuti mwiza ufasha mu kugabanya uburibwe ndetse n’umwanda wagiye mu menyo wasanga ari nawo wenda waba urigutera ubwo buribwe, ifasha mu kurwanya udukoko dushobora kwibasira amenyo.
Fata amavuta ya tungurusumu uyashyire ku gatambaro ukinjize mu kanwa kuri ya menyo ababara use nuhasigiriza utsindagira kumenyo ababara ugumisheho kugeza ububabare bushize.
Iyo tuvuze amavuta ya tungurusumu aha tuvuga ko ushobora no kuyisekura urya mushongi wayo ukaba wavanga mo amavuta ya oliva ubundi ukomeka kuri ya menyo ababara rwose ntibitinda ububabare burashira, ubundi rero ubikora kenshi kugeza igihe wumva nawe ko hari impinduka.
5.Igitunguru
Igitunguru ni umuti utangaje ku buryo udashobora kumva cyane cyane igitukura cyangwa icy’umuhondo.
Fata igitunguru ukateho igice gito ubundi ugihekenyere mu ruhande rubabara umere nkuri guhekenya shikarete, ubaye utabibashije karaba neza intoki ubundi ugende ugitsindagira buhoro buhoro hamwe hababara wirinda kuba wakwibabaza. Buhoro buhoro wumva impinduka ku buribwe.
6.Ibisate bya kokombure(Cocombre)
Igisate cya kokombure gishobora kugukiza ububabare, nubwo kidashobora kurwanya imfegisiyo(Infection) nk’uko igitunguru cyabikora ariko ububabare burashira.
Fata kokombure ukatemo uduce udushyire muri firigo. Iryinyo niritangira kukurya ufate agace 1 uhite ugashyira hamwe iryinyo riri kubabara.
Ubukonje buva muri kokombure na kokombure ubwayo bizirukana uburibwe usigare wumva umeze neza.
7.Agapaki k’amajyane(Tea Bag)
Amajyane ni ikintu dukoresha kenshi mu rugo inzobere zarakoze kutubonera ko ashobora gufasha mu kuvura ububabare bw’amenyo.
Fata igikombe cy’icyayi kidashyushye ushyiremo agapaki k’amajyane(Tea Bag) shyira muri Firigo, mu gihe iryinyo rikuriye fata ka gapaki ugakure mu gikombe hanyuma ushyire ku ruhande ruri kubabara, ibi nabyo birafasha bigabanya uburibwe
8.Ibibabi by’amapera
Niba ugira amenyo akubabaza ibibabi by’amapera birakubera umuti, ibibabi by’amapera byifitemo Anti-spasm, bifite ubushobozi bwo kurwanya bagiteri na infegisiyo, biroroshye, ufata ikibabi ugahekenya gahoro,gahoro, umutobe uvuyemo igihe urimo guhekenya niwo ugufasha mu kurwanya uburibwe ntibyakubuza kuwumira.
Ikindi nuko ushobora gufata ibibabi hagati ya 5-7 ukabiteka mu mazi bikabira iminota 5 ubundi ayo mazi yamara guhora akaba ariyo ukoresha woza amenyo
9.Ifu ya gikukuri
Ifu ya gikukuru ikuraho byoroshye ububabare bw’amenyo,
Fata ifu ya gikukuru uvange na korogate mu gakombe hanyuma ubivangiremo, nurangiza ubishyire kuri rya ryinyo ririmo kukurya, mu minota mike ntuzaba wumva bwa bubabare uzaba worohewe rwose.
Inama zagufasha
Tubibutse ko isukari ari umwanzi ukomeye w’amenyo ndetse burya n’ibintu bikonje cyane byangiza amenyo kuburyo bukomeye, ibyiza ni ukubyirinda
Ikindi ni ukwibuka koza amenyo buri uko urangije gufata amafunguro
Ibi tumaze kubabwira nibifasha mu gihe udahise ubona uko ujya kwa muganga ariko kandi twababwira ko kureba muganga biba biri mu byihutirwa nyuma yo gukoresha ubwo buryo kugirango arebe mu by’ukuri ikiri gutera uburibwe.
Source: https://www.absolutedental.com
Claire Umumararungu @Agakiza.org


text:
Abashoboraga guhisha Abatutsi muri Jenoside ntibabikore bakwiye kugira ipfunwe
Pasiteri Athanase Munyaneza w’i Kinazi mu Karere ka Huye yagizwe umurinzi w’igihango kuko yahishe abatutsi benshi, ariko yiyumvamo ipfunwe n’umwenda imbere y’abarokotse Jenoside.
Impamvu yumva afite umwenda ngo ni ukubera ko n’ubwo yahishe abatutsi barenga 70, yabikoraga yihishe, ntabashe guhangara abaje kubica, ibi bikaba byaratumye 30 ari bo bonyine barokoka mubo yari ahishe.
Yagize ati “numva ndimo umwenda, ariko si njye njyenyine, numva abahutu twese turimo umwenda abacitse ku icumu.
Hari abantu twafatanyaga guhisha abantu, ariko nta n’icyo twakoze. Wenda nk’abantu 10 b’abagabo ngo natwe duhagarare imbere y’igitero tuvuge ngo turabyanze.”
Yungamo ati “nk’umuntu w’umwana yashoboraga kuza akagukanga akaba yakwambura umuntu kandi ari umwe, ari babiri cyangwa batatu, ntacyo ukoze utarwanye.”
Ipfunwe kandi nano ngo ariterwa n’uko murumuna we Augustin Rwabusaza yari umukuru w’abicanyi muri Komini ya Rusatira, ku buryo ngo ari na we wemezaga ubabarirwa n’uwicwa.
Pasteri ati “nka buriya iyo bavuze kwishyura imitungo yangijwe muri jenoside, uwo murumuna wanjye ntiwabona ibyo umurihiye. Ibintu yangije ni byinshi cyane.”
Pasteri ubusanzwe ni umucuruzi uzwi ahitwa kuri Arete I Nyanza. Mu gihe cya Jenoside, abamuhungiyeho bamwe yagiye abahisha mu nzu yari igenewe pasiteri w’Itorero rya ADEPR yubatswe hafi y’aho atuye ubungubu.
Abamuhungiragaho bose kandi ngo yarabagaburiraga ku buryo nta wigeze yicwa n’inzara.
Aho bimenyekaniye ko yahishe abantu muri iyi nzu, bagashaka no kuhabicira, yabasabye kuzajya birirwa bihishe ahandi hantu, ariko nijoro bakaza kuza bakabagaburira.
Ibi binemezwa na Alphonse Ngamije, umwe mu bo yahishe, agira ati “mu nzu yaduhishemo habaga hateretse umufuka wa patejone (pâte jaune), idebe ry’amavuta n’umufuka w’ibishyimbo.”
Abandi bantu yagiye abaha abantu b’incuti ze biganjemo abo basenganaga ngo babamuhishire, kandi na bo agakurikirana uko babayeho.
Gusa hari ubwo abo bandi bageraga aho bakagira ubwoba bimaze kumenyekana ko bahishe abo bantu, bakabamugarurira.
Hari n’abantu yagiye atangira amafaranga ngo baticwa, iminsi ikisunika. Muri bo harimo umugabo wari kontabure muri ISAR Songa.
Ngo yamwohererezaga amafaranga yagendaga ahaho abamufashe bashaka kumwica, none na n’ubu aracyariho.
Aho inkotanyi zifatiye Nyanza, Munyaneza yagiye areba bamwe mu batutsi bashakishwaga cyane, akabohereza mu gice ziherereyemo.
Pasteri Munyaneza ariko ababazwa n’uko hari abo yohereje ari 12 bakicwa bataragerayo bitewe n’uko aho kugenda ijoro ryose, bacumbitse mu nzira, mu gitondo bagahura n’abicanyi maze bakabica.
Guhisha abantu byaviriyemo Munyaneza kugenzurwa cyane ku buryo hari n’igihe yakubiswe urubaho rwa madiriye rwamuvunnye umugongo.
Uyu mugongo mu myaka itatu ishize yawivuje mu Buhinde.Ibi ariko ngo ntibimubabaza.
Ati “nsigaye ndi ikimuga ariko ndishimye.”
Kugira neza kwe kandi ngo ntikwarangiriye mu gihe cya Jenoside yakorewe abatutsi, kuko nyuma yayo yakomeje gufasha abantu, n’ubu akaba hari abo afasha kwiga bari muri za Kaminuza ahantu hatandukanye.
Ibitekerezo ( 1 )
Uyu mukozi w’Imana ni we ntumwa yayo nyayo abandi baratubeshya


text:
Amagambo 4 Umwami Yesu yavuze ku isaha ya cyenda
Isaha ya cyenda ni isaha yarangije umubabaro ukabije w’Umwami wacu igatangiza umunezero wacu wuzuye! ni isaha y’urupfu rw’Umwami wacu rwaduhesheje ubugingo buhoraho.ni isaha y’umwijima w’icuraburindi yaduhesheje umucyo w’itangaza!
Amagambo 4 Yesu yavuze kuri iyi saha y’umubabaro ukabije
1. Eli,Eli,lama sabakitani? (Matayo 27:46)
Maze ku isaha ya cyenda,Yesu avuga ijwi rirenga ati " Eli,Eli,lama sabakitani?bisobanurwa ngo"Mana yanjye,Mana yanjye,ni iki kikundekesheje?"
Iyi saha ni ikimenyetso cy’urukundo rutangaje Data yadukunze bituma itera umwana wayo Yesu umugongo yemera ko apfa urupfu rubi kugirango twebwe ducungurwe!
2.Data,mu maboko yawe niho nshyize ubugingo bwanjye (Mariko 15:46)
Isaha y’igitambo cyaduhesheje ubugingo buhoraho!
3.Mfite inyota ,(Yohana 19:28)
kugirango ibyanditswe bisohore rwose,niko kuvuga ati"mfite inyota"
Inyota ya Yesu yahagije izindi nyota zacu zose,dusigara duhagijwe n’amazi y’ubugingo!
4.Birarangiye (Yohana 19:29-30)
Nuko benda sipongo yuzuye iyo vino isharira,bayishyira ku rubingo batayimusomesha.Yesu amaze gusoma iyo vino aravuga ati "Birarangiye"
Ibisharirira ubuzima bwacu Yesu yarabirangije!
Mwami Yesu turagushima
Wararenganye turarenganurwa, wacishijwe bugufi duhabwa agaciro,warababajwe turababarirwa,warashinyaguriwe turashimishwa,imyenda yawe yakoreweho ubufindo duhabwa umwambaro udacika(agakiza),warabambwe turabamburwa,witiranyijwe n’abajura duhabwa izina,watawe wenyine duhabwa inkomoko n’umuryango,wapfuye urupfu rubi duhabwa ubugingo.
Ku musaraba wawe banditseho ngo uri" Umwami w’abayuda ",twebwe ku mitima yacu handitseho ngo" uri umwami n’umukiza w’ubugingo bwacu"
Mugire Pasika


text:
Dore uburyo abakristo bafasha satani mu bikorwa bye
Abakristo bahawe amahirwe akomeye yo guhagararira Imana ku batayizi. Niyo mpamvu bakwiye kugerageza kugera kukigero gishyitse cyo gusa na Kristo, kugirango n’abatizera bahereho bizera kubw’ishusho ya Kristo bababonana.
Abakristo bamwe, bashobora kuba bazi cyangwa batabizi ko aho gukora ibintu Imana ishaka ko bakora, ahubwo bakora imirimo ya satani. Twese twahamagariwe gukora umurimo w’Imana mu ruzabibu rwe ariko birababaje kubona abenshi muri twe bavuga ko bakurikiye, bakanubaha Kristo aribo bakora imirimo ya satani.
Ariko se koko ni gute abakristo bakora imirimo ya satani ? Aha hari uburyo abakristo bakora ibikorwa bya satani:
Gutuka , gushinja amakosa, no gusebanya: Birashoboka ko abenshi mu bakristo bashinja bagenzi babo b’abakristo ibinyoma , bakabatuka no kubasebya mu ruhame . Ibyahishuwe 12:10 hatubwirako satani umurezi wa benedata , yahoraga abarega umunsi nijoro imbere y’Imana . Igihe turega benedata tubashinja ibinyoma, tubatuka, tubahora ibyaha bakoze ndetse Imana yarangije kubabarira ,ese nituba dukora umurimo wa satani?
Iyo umukristo akwirakwiza ibihuha atuka abandi, avuga nabi bene se bo mu itorero, aba afasha satani mu bikorwa bye byo kurega abana b’Imana ngo bagirweho n’urubanza rubaciraho iteka. Ndetse n’abashumba bakora ibi, iyo biremye amatsinda bagasebya andi matorero, bagenzi babo, n’abavugabutumwa baba bafashije umurezi satani kandi ibi ntibikwiriye abana b’Imana.
Kwigisha ubutumwa bupfuye: Umwami Yesu yabwiye Petero ibyerekeye itorero rye: “Nanjye ndakubwira nti ‘Uri Petero, kandi nzubaka Itorero ryanjye kuri urwo rutare, kandi amarembo y’ikuzimu ntazarishobora.’’(Matayo16:18)
Tugendeye kuri uyu murongo , tuzi nezako umutware w’umwijima akora ibishoboka byose ngo asenye itorero. Ibi hari abakristo babizi n’abatabizi ariko satani agerageza kuyobya intekerezo zabo agakora n’ibikorwa bitandukanye ajamije guhinyura itorero rya Kristo. Ibi biba iyo bigisha inyigisho zinyuranyije n’ijambo ry’Imana ahubwo bakagendera kubitekerezo byabo n’inzaduka z’iyi minsi.
Gushinja abandi ibyaha : Ni igikorwa kigayitse igihe umukristo ashinja icyaha mugenzi we, kuko aba ariho umwuka wa satani . Bibiliya igira iti: “Mwirinde ibisindisha mube maso, kuko umurezi wanyu Satani azerera nk’intare yivuga ashaka uwo aconshomera”(1Petero5:8). Satani ahora ashaka iteka abakora icyaha, ariko ntidukwiye kumufasha muri iyo migambi ye.
Iyo dukoreye ibi abakristo bagenzi bacu, dukomeretsa amarangamutima yabo bityo tukaba twabatera gucumura no gukora icyaha tukaba dufasha satani kumukorera umurimo we ariko ntitugomba gukora gutyo. Abakristo benshi ntibamenya ibi, ariko ikintu kirusha ibinti kuba kibi dushobora gukora ni ugufasha satani mubikorwa bye tugatera abandi kwanga no kureka Kristo binyuze mu bikorwa no mu magambo yacu.
Niba ubuzima tubayemo bunyuranya nibyo twigisha cyangwa tuvuga nta bunyangamugayo buzatubaho. Ahubwo ni igihe cyiza kuri twe cyo gusoma bibiliya zacu tukubaha icyo ivuga, ni umwanya wo gusenga no gushaka Imana, ni n’umwanya mwiza kandi wo gukora ibihesha Imana icyubahiro. Kandi n’iba waragaragaweho na bimwe mu bikorwa bya satani ku mukristo mugenzi wawe, ukwiye kubyihana kandi ukagerageza kubaho ukiranuka imbere y’Imana.
Sophie @agakiza.org


text:
Kigali, kuwa 05 Ukwakira 2018
ITANGAZO RYO GUTANGA ISOKO
Ubuyobozi bw'ikigo cya SOS Children Villages Rwanda buramenyesha abantu bose babyifuza kandi babifitiye ubushobozi ko hari isoko ryo kugemura ibi bikurikira :
Lot ya 1:
- Igizwe na Kandagira ukarabe z’indobo Mirongo icyenda n’enye (94) za litiro 20 na accessoires zazo.
- Uducanzara (coupe ongles) 1500
Ibyo usaba iryo soko agomba kuba yujuje:
- Gutanga proforma ikubiyemo ibiciro.
- Icyemezo cya RDB kimushyira mu rwego rw’abikorera.
- Ikoreshwa ry’imashini z’ikoranabuhanga mu gutanga inyemezabuguzi z’ibyacurujwe (EBM)
- Kuzana icyemezo/ibyemezo byo kuba asanzwe akora andi masoko ajyanye n’ibikenewe byavuzwe muri iri tangazo (experience).
- Kuzana sample/echantillon yibyo azagemura ku kigo gitanze isoko.
Ababyifuza kandi bujuje ibisabwa basabwe kuzana dosiye zisaba isoko ku biro bya SOS Children’s Villages Rwanda biherereye ku Kacyiru bitarenze ku wa mbere taliki 15 Ukwakira 2018.
Uzatsindira isoko azameshwa mu nyandiko
Bikorewe i Kigali kuwa 05/10/2018.
Amon NKURUNZIZA Aimee MUZIRANENGE
Director of Fund Development and Communication
Family Strengthening and SOS Children’s Villages
Alternative Care Advisor
SOS Children’s Villages


text:
DIRHI yaba irwanya igitugu, cyangwa iri kugwa mu mutego w’igitugu?
Abitabiriye DIRHI bagerageza kuganira mu kinyabupfura no mu bwubahane.
Bruxelles 16 Kamena 2012. Inama ngarukamwaka y’imishyikirano-huriro nyarwanda yiswe DIRHI (Dialogue Interrwandais hautement inclusif) yabereye mu Bubiligi nk’uko byari biteganyijwe. Inama y’uyu mwaka yiswe Table-Ronde yari yihaye inshingano yo guhuza abahagarariye amashyaka anyuranye akorera hanze y’u Rwanda kimwe n’izindi organisations zifite uruhare mu migendekere ya politiki. Hari hateganyijwe gucocera hamwe ibibazo bibangamiye igihugu n’abaturage b’u Rwanda muri iki gihe, bityo hagafatwa imyanzuro ijyanye no gufatanya gushakira umuti ibibazo by’igihugu. Inama y’uyu mwaka ibaye ku nshuro ya cyenda yageze ku myanzuro yatangarijwe public. Ariko ku babaza cyane ibijyanye n’imiterere y’inama ivugwa, birakwiye ko barushaho gusobanukirwa ku miterere y’ikiswe Dialogue Interrwandais, bakamenya uko ihagaze muri iki gihe. Ni n’umwanya wo kugaragariza abahagarariye DIRHI uko abandi bababona, cyangwa se bakwiye kwibona mu rwego rwo gufasha kuvugurura imikorere. Dialogue Interrwandais ni igitekerezo cyiza, ariko itihatiye kunoza imikorere ishobora no kugira uruhare mu kuzambya ibintu, cyane cyane iyo ukuganira kwagera ku rwego rwo gukikira ukuri no kubura transparence. Dialogue kugira ngo igere ku nshingano zayo, si uko igitekerezo cy’ibanze kiba koroherana no kubahana, ahubwo ni uko inkingi zishingirwaho ziba Ukuri n’ubwiyunge, ibindi bikurikiye byo kunoza imiterere y’ibiganiro biza hanyuma.
Abanyarwanda baganira neza bate bitabaye ko bahisha isura?
Akuzuye umutima gasesekara ku rurimi!
Yaba imva yirabye ingwa, yaba umwambaro mwiza wambariwe ku mufunzo w’igisebe, burya isura nziza igihe cyose iyo idatwikiriye ikintu cyiza kiyiri imbere ntacyo iba imaze. Si uko wasize amarangi meza inzu yubatse nabi bizayibuza guhirima, siko uteye irangi rishya imodoka y’umubore bizayiha kutagutetereza mu nzira, n’izindi ngero nyinshi. N’abishingiye gutegura ibiganiro-huriro nyarwanda bagombye kugera kuri iyo ntera yo gushyira mu maboko y’abo ibereyeho initiative bagize, bityo Dialogue ikabona igashingira ku kuri na transaparence. Bitabaye ibyo, ibiganiro bishobora guhinduka umwanya wo gucurika abantu (manipilation), kimwe no kwizeza abantu ibitangaza!
Ikigaragaza mbere na mbere ko Dialogue Interrwandais ishobora guhusha (déraper)niba nta gihindutse, ni ikintu ubona gisa n’ubushake bwo gukikira ukuri ku bayirangaje imbere. Ibyo bijyana no kutagaragaza neza intego zigamijwe, kimwe no gudatanga icyerekezo (vision), hanyuma no gutagira abagomba gusaba za rapports zijyanye na gestion y’umushinga. (Assemblée constituante). Muri rusange nta nteko nkuru ifite ububasha iboneka mu miyoborere ya DIR. Niba abanyarwanda bagomba gukomeza kwizezwa ngo „nta yindi nzira ishoboka yo gukemura ibibazo by’u Rwanda uretse Dialogue Interwanrwandais », hagomba kugaragazwa ko koko iyo initiative ari iyabo. Nyamara bisa n’ibiboneka ko umuco wo gukikira ukuri ukunze kuranga abanyarwanda utatanzwe no muri iyo Dialogue. Ibyo bigaragazwa n’ikintu kimeze nko gudatinyuka kuvugira ibibazo biremereye ahabona, kutavugisha ukuri wanga kwiteranya na naka cyangwa naka, kugira ibibazo bimwe bitagomba kuvugwaho (sujets tabous), muri make ukuri ntikubonwa nk’intwaro dialogue yashingiraho, ndetse urebye ukuri kuracyafatwa nk’intwaro yo guhakishwa.
Uzasanga hari ibibazo abitabira inama batinya gukomozaho ku mugaragaro igihe bahuye, ahubwo ndetse ugasanga umuco wo gushaka ko ibibazo biremereye bigenda bijujurwa mu dutsiko (formmels ou informmels) dushobora guterana en marge y’amanama.
Niba hari ikintu cyagombye kuranga abifuza kugira ibiganiro, ni umuco wo gukunda ukuri. Ni byiza gukora modération kugira ngo hatabaho kutandukira no kwizimba mu magambo, ariko iyo moderation igamije kuniga igitekerezo kidashakwa, biba bigaragaza ko Dialogue ivugwa iba iri mu magambo. Niba Dialogue ishaka koko guhindura soyiyete nyarwanda, yagombye guhera ku ndwara yayimunze ya mbere, ariyo kubangamira Ukuri no kwishimira kuba mu muco w’ikinyoma! Umuco wokamye abantu bamwe wo kuganira amagambo asize umunyu ariko mu bwihisho bategura imigambi yo kumarana biramenyerewe, ndetse aribyo bikaba binazwi ko bikomoka ku buhake butacitse mu bantu. Uwo muco rero wagombye gucika niba abantu bashaka kubaka.
Reka mbese turebere hamwe icyo Dialogue aricyo, mbere yo kwibwira ko byoroshye kuyitoza abandi:
Dialogue nk’uko yagombye kumvikana, ni ubwumvane (communication) bwagombye byibuze kuba hagati y’abantu babiri (nyagwa se impande ebyiri) ziganira. Nta muntu umwe wiganiriza uba ukora dialogue (kimwe n’uko nta ruhande rumwe rwiganiriza ruba rukora dialogue). Kugira ngo dialogue ibeho, ni uko haba hari impande ebyiri zibona ibintu ku buryo bunyuranye, zigashaka aho zihurira mu kungurana ibitekerezo (echanges). Ikiba kigamijwe ni ukugira icyo abantu bumvikanaho, cyangwa se amasezerano (accord). Muri Dialogue hagomba byibuze umuntu umwe Ubwira (emetteur), n’undi Ubwirwa (recepteur). Mu yandi magambo, uruhande rubwira, n’urundi rubwirwa. (Ubwirwa ashobora guhinduka nawe ubwira gutyo gutyo…). Ikivugwa hagati aho ari nacyo Dialogue iba ishingiyeho, gihabwa izina ry’Ubutumwa. Ubutumwa bugomba kwifashisha muri ibyo ururimi cyangwa ibimenyetso (ibikorwa) byumvikana. Ni ukuvuga ko niba ubutumwa butanzwe n’uruhande rumwe budashobora kwakirwa ku rundi ruhande kubera uburyo buvugitsemo, dialogue ntacyo igeraho.
Mu rwego rw’umuryango abantu babarizwamo, dialogue igomba kurushaho gukoranwa ubwenge kugira ngo Ubutumwa bwumvikane. Ibyo nibyo bita“ intelligence sociale“. Ni ukuvuga ko hagomba gukomozwa ku bibazo nyabyo biri mu bantu, hakarebwa intege nke zabo n’ikibuze kugira ngo imibanire igende neza, hakigwa ingamba zatuma habaho ubwumvikane ku bahuriye mu muryango umwe w’abantu. Muri urwo rwego, Dialogue igomba kwibanda cyane ku muco w’ukuri, kurusha uko yakwibanda ku miterere no ku bwiza bw’imvugo n’amagambo bikoreshwa.
Imvugo isigirije siyo izatera FPR kuganira!
Ambassadeur Uwibajije yahaswe ibibazo, nawe arisobanura biratinda. Yaba ari intangiriro ya demokarasi?
Hari ikintu abahagarariye cyangwa bategura Dialogue Interrwandais bokomeje kwibeshyaho, iyo bavuga ko dialogue ariyo nzira yonyine yo kuzakemura ibibazo biri mu gihugu. Bagombye kuvuga mu by’ukuri ko Dialogue ari inzira nziza ifasha mu gukemura ibibazo, ariko ntibavuge ko Dialogue ariyo nzira yonyine. Kuko iyo bigenze bityo, baba bagaragaje ubushake bwo gutangira ubundi buryo buteganywa, muri rusange baba ahubwo babangamiye dialogue mu baharanira gufasha igihugu. Niba ibyo kuvuga ko dialogue ariyo nzira yonyine batabikorera ubwende bagamije gusinziriza abantu kugira ngo abanyarwanda batabona neza ibibazo bibugarije, abategura Dialogue hari kintu bibeshyaho gikomeye. Bibaye biriya bya mbere ko abategura dialogue baba bafite projet itagararagara yo gushaka guhwinjarika abantu ngo ntibabone bibazo biriho, byaba biteye akababaro. Ariko niba babikorera kujijwa, byaba bisobanuye ko kuvuga ko Dialogue ariyo nzira yonyine izakemura ibibazo by’igihugu kwaba ari ukwibeshya. Ahubwo ndetse dialogue muri iki gihe yagombye kuba inzira yo guhuriza hamwe ibitekerezo by’abifuza gufasha igihugu, iyo ikaba intego nyamukuru igeza ku bufatanye. Naho ibyo guteganya kuganira na FPR byaza byunganira dialogue nyayo mu bahuje intego yo guhindura ibintu mu gihugu.
Reka turebe hamwe mbese ibyerekeye Ubwira n’Ubwirwa muri Dialogue Interwandais uko isa n’ikorwa muri iki gihe.Ubwira muri iki gihe mu rwego rwa DIRHI biraboneka neza ko ari abanyarwanda bashaka ko ibintu bihinduka mu Rwanda. Naho Ubwirwa ikaba leta y’igitugu iyoboye u Rwanda muri iki gihe. Ikibazo muri ibyo aho gishigiye ni ahanga ngaha: Ese koko kuganira na FPR birashoboka?
Hari abantu bamaze iminsi basiragira i Kigali, cyangwa se bakagirana imishyikirano rwihishwa na FPR, ubu bakaba barafashe umugambi wo kumvisha abanyarwanda ko ibiganiro na FPR bishoboka. Ibyo nk’uko byasobanuwe bihagije na Bwana Sylvestre Uwibajije mu nama ya DIRHI yabereye i Bruxelles, urasanga hariho ubushake bwo kwemeza abantu ko ibiganiro na FPR bizashyirwa mu ngiro.
Nk’uko bigaragara mu rwego rwa Dialogue, Ubwira n’Ubwirwa bagomba kuba bakoresha ururimi n’ibimenyetso buri wese yumva, kandi ubutumwa butangwa bukaba bushingiye ku kuri, kugira ngo bwakirwe neza kandi bugeze abaganira ku masezerano.
Hakurikijwe ibisobanuro Bwana Sylvestre Uwibajije yatanze mu nama iherutse n’ibitekerezo yagaragarijwe n’abitabiriye inama, Ubwirwa ariwe FPR ntakoresha ukuri (afite indimi ebyiri). No mu gihe kandi yahinduka Ubwira, abantu bose bakomeza kubona ko FPR ifite indimi abyiri. Ikindi kandi kiboneka, ni uburyo bukoreshwa mu kuganira na FPR bigaragaza ko budashoboka. Prezida Kagame ubwe yivugiye ko ntawe uzahindura ibintu mu Rwanda yitwaje demokrasi. Mu gihe abaganira na FPR bashaka gutanga ubutumwa bwa demokarasi, bigaragaza neza ko Dialogue na FPR mu buryo itekerezwa kuri iki gihe idashoboka. Bityo ubutumwa muri Dialogue na FPR ntibushobora kugera ku bwumvikane cyangwa ku masezerano. Kubera iyo mpamvu rero, Dialogue Interrwandais igomba kuba mbere na mbere iy’abahuje ibitekerezo hagamijwe ubwumvikane mu gushyira mu ngiro intego bafite. Dialogue na FPR ntiyari ikwiye kugirwa intego y’ibanze, mu gihe imikorere yayo izwi ko ari ukurwanya mu buryo bwose bushobaka abifuza ko ibintu byagenda neza mu gihugu.
Kuki abarangaje imbere DIR muri iki gihe bakomeje gushyira imbere kuganira na FPR?
Abayobozi b’amashyaka baboneyeho akanya ko kujya inama. Cadre de collaboration basanga ari ngombwa.
Iby’ubushake bwo kuganira byajyaga kumvikana, iyo abarangaje imbere Initiative ya DIR badahora muri slogan yo kuvuga ko Dialogue iteganyijwe ngo ariyo yonyine izakemura ibibazo by’ U Rwanda. Abayoboye Dialogue baragerageza kwemeza abantu ko kuganira (Dialogue) na FPR bishoboka, kandi ko inzira itariyo nta kindi yageraho. Muri make barasa n’abakumira abatekereza inzira zinyuranye, aho gushaka uburyo babahuza.
Reka se twemere ko Dilogue na FPR yazashoboka, ariko se izashoboka mu gihe abayoboye DIR bagerageza kumvisha abandi ko nta yindi nzira ibaho yo gukemura ibibazo?.Ibyo byose rero biri mu bishobora gutera abantu bitabira inama za DIR kwibaza niba iyo groupe de pression yavutse idafite umugambi udasobanutse wa manipulation yaba yibitsemo!
Hari ibigaragaza ko niba imikorere y’ikiswe DIR muri iki gihe idahindutse cyangwa ngo ivugururwe bishobora kuboneka mu maso y’abantu ko iyo Initiative yaba yaratangiwe hari izindi nyungu zibyihishe inyuma zitajyanye no gufasha iguhugu:
Ikimenyetso gikomeye ni ikijyanye n’inzego na organisation muri DIRHI. Ku muntu wese usanzwe umenyereye ibijyanye n’imiyobore y’abantu abona ko uko Dialogue Interwandais yubatse (organisation) muri muri iki gihe ari ibintu binyuranyije n’amahame ya demokarasi. (antidemocratique). Structures ziriho zonyine zirahagije kwerekana ko hariho kuniga demokarasi hagamijwe gushyira ibitekerezo by’abantu bake mu basigaye bose, kandi ibyo bikaba binyuze mu mayeri. Urugero, ntibyumvikana ko hashobora kubaho organisation idaha agaciro Assemblée générale, ngo iyo organasation ivuge ko igamije kubahiriza amahame ya demokarasi. Dore ikintu cyerekana ko uko DIR yubatse ubu ishobora guhinduka igikoresho cyo kuniga demokarasi mu banyarwanda yijeje ko aribwo buryo bwo nyine bwo gukemura ibibazo: Nta tegeko kugeza ubu ririho, ryerekana abagize Assemblée suprême ya DIRHI, arirwo rwego rwagomye kuba rukuru, rwaha amabwiriza izindi nzego zisigaye mu bigomba gukorwa.
Nyamara: Uzasanga hariho urwego permanent, ni ukuvuga urwego ruhoraho muri DIRHI. Rugizwe n’abantu bafashweho kuba abafondateri (Task Force) biboneka ko ari abantu bahuje ibitekerezo cyangwa se bafitanye isano n’ibikorwa bya rimwe mushyaka akorera hanze y’igihugu. Nabwo nta wakwiregiza uruhare bafite mu gushakira uburyo (moyens de fonctionnement) DIRHI, ariko ibyo ntibigomba kuba urwitwazo rwo gushaka guhatira abandi kugendera mu murongo w’ibyo bashaka kugeraho. Abo ngabo kandi (Task Force) birumvikana imirimo (attributions) bafite ntizasobanurwa, ariko ntawabyibeshyaho, niba bagerageza kujyana abandi mu murongo w’ibitekeerzo bo bifuza, ni uko inyuma y’igitekerezo kiriho hashobora kuba harimo ubushake bwo gukora manipulation. Nyuma y’iryo tsinda ry’abantu bahoraho (TF), hataho Comité de Coordination (CC). Iyo nayo uko ishyirwaho, cyangwa se uko Umunyamabanga uhoraho ashyirwaho, nta wazavuga ngo biturutse ku bushake bwa Assemblée (itariho cg. se ishobora guhindagurwa uko abayoboye babishaka). Nta gushidikanya rero, ibikorwa byose ntibigendera ku bitekerezo bituruka hasi, ahubwo bituruka ku bushake bwa Task Force! Hari abavuga ko ari uburyo moderne bwo gukora, nibyo birashoboka, ariko gutera umugongo amahame ya demokarasi nabyo bigira ingaruka zabyo zitagomba kwirengagizwa.
Muri rusange, niba Assemblee ya DIRHI igizwe muri principe n’abahagarariye Organisations zemera gukorana na DIRHI, birakwiye ko ishyirwaho rya Komite rigenwa n’izo organisations kandi zikagira uruhare rugaragara mu mikorere ya komite. Birakwiye kandi ko gufata ibyemezo biremereye, tuvuge nko kwiyemeza kuganira na FPR n’ibindi, byajya bikorwa habanjwe kumenywa icyo Organisations zemeye gukorana na DIRHI zibitekerezaho. Hagombye kandi kubaho urwego rwabasha gutuma abayoboye organisations zinyuranye bagira ijambo ku byemezo bifatwa mu rwego rwa DIRHI. Ntabwo bishobora kwihanganirwa ko habaho guturwaho ibyemezo n’abantu bamwe kandi bishobora kugira ingaruka zikomeye ku bantu. Urugero ni nk’igikorwa cyo guteganya Ibaganiro na FPR, mu gihe biboneka ko inzira ibiganiro byanyuramo kugeza ubu zifutamye, kandi ko nta cyo zageraho.
Umwanzuro : Kwinegura (autocritique) bitera kwivugurura
Iyi nyandiko ntigamije gusenya Initiative ya Dialogue Inter Rwandais, ahubwo igamije kwinegura. Nk’uko bigaragarira buri wese, umwanditsi w’iyi nyandiko ni umuntu umenyereye ibijyanye na Initiative ya DIR, ariko uharanira ko intambwe ya kuvugurura yaterwa igihe cyose bibaye ngombwa. Muri iki gihe, dukurikije ibikorwa bishya by’ingoma y’igitugu mu Rwanda, birasaba DIR kutajenjeka, ahubwo igafata ingamba nshya zo kunoza imikorere. Ntabwo aruko FPR itumye umuntu ngo naze abwire abandi ko yiteguye kuganira, ko abantu basimbukira hajuru nk’abatakirwambaye ngo Dialogue yagezweho. Dialogue kugira ngo ishoboke igomba kugira ibiyibanziriza (préalables), kandi muri ibyo umurongo wo guharanira ukuri ni ingenzi. DIRHI nikomeze itere imbere, ariko rero ifate ingamba zo kuvugurura, kugira ngo ibashe koko kwerekana ko iharanira inyungu za rubanda.
Mike Nkusi


text:
Bamwe mu bakoze ibizamini byo kwigisha mu mashuri abanza mu karere ka Nyamagabe,baravuga ko barenganyijwe nyuma yo gutsinda ibizamini ariko bajya gutangira akazi bakabwirwa ko impamyabumenyi zabo zitabemerera kwigisha mu mashuri abanza.
Ushinzwe uburezi mu karere we aravugako iki kibazo cyatewe no kwibeshya mu gutoranya abemerewe gukora ikizamini,kuko bo ngo nubwo bize uburezi bw’amashuri abanza ariko bakurikiranye by’umwihariko ay’inshuke.
Aba bari batoranyijwe mu gukora ikizamini cy’ubwarimu cyo kwigisha amasomo anyuranye mu mashuri abanza,bakora ikizamini ,baragitsinda,ngo baranahamagarwa ku karere kuzana dosiye zuzuye kugira ngo batangire akazi ,nyamara ngo batungurwaga no kubwirwa ko bo batemerewe,ko nubwo bize uburezi ,ari ubwo mu mashuri y’inshuke.
Ku mpamyabumenyi zabo zigaragaza ko bize uburezi bw’amashuri abanza,agashami k’inshuke,ariko ngo baba barize byinshi by’uburezi bw’amashuri abanza,hakongeraho n’uburezi bw’inshuke,ngo bikanagaragazwa nanone n’amanota ya mbere bagize batsinda iki kizamini.
Aba harimo n’uwari wabaye uwa mbere mu kizamini ngo nyuma yo guhamagarwa ko batsinze ,bageze ku karere bajyanye ibyangombwa babwirwa ko ari ukwibeshya kwabayeho,kuko batari bakwiye gutoranywa mu bemerewe gukora ikizamini.
Gusa kuri bo ngo bararenganye bitewe n’uko batiyumvisha uburyo habaho kwibeshya mu gihe mbere no mu gukora ikizamini babanzaga kugenzura ibyangombwa byatanzwe n’abagiye kugikora.Ikindi bibaza ni uburyo bagenzi babo biganye bimwe ngo bakora mu tundi turere tutari Nyamagabe,bo nta kibazo bafite bigisha mu mashuri abanza,bagasaba guhabwa akazi batsindiye cg kubisobanurirwa neza niba ari ikibazo cya diplome.
NTEZIRYAYO Andre ushinzwe uburezi mu karere ka Nyamagabe,yemera ko iki kibazo cyatewe n’impande ebyiri,harimo uwabatoranyije mu bazakora ikizamini wabibeshyeho,ndetse ngo n’aba baje gukora ikizamini batacyemerewe kuko nubwo biga byose,diplome zabo zigaragaza ko bize uburezi bw’inshuke atari mu mashuri abanza.
Cyakora abize bimwe n’aba ariko bakora mu tundi turere nabo twavuganye,batubwiye ko ho nta kibazo bafite,ibyo aba batiyumvisha.Gusa umuyobozi ushinzwe uburezi muri aka karere ntashidikanya ko aba bize byose bakaba babyumva neza nk’uko bigaragazwa n’amanota ya mbere bagize mu kizamini,ariko ngo ni amabwiriza bafite ko aba bagomba kwigisha amashuri y’inshuke gusa kabone nubwo bafite izi diprome z’amashuri abanza.
Src: TV1
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
ibyose biracyabaho murwanda minister yabakozi bareta nibikurikirane imenye amakuru afatika
Mwe murakina, mukarere ka KIREHE ko hari abarimu bari bakamazemo amezi arenga arindwi none bakaba baradusezereye ngo habayeho kwibeshya mu ikorwa ry ibizami?! Rwanda we
Abashyinzwe uburezi muturere bagombye kumenya ko n’abize ubwarimu mumashuri abanza bakorerwa selection hashingiwe kubyo bize TSM, TSS, TML.Kubavanga night ikosa rikomeye.


text:
Umuhanzi Jennifer Lopez ukomoka muri Usa yatangaje ko ubwo yatangiraga umwuga wo gukina filimi umuyobozi we yamusabye gukuramo imyenda ubwo yamusangaga mu biro bye kugira ngo baganire kuri filimi biashakaga gushyira hanze.
Lopez yemeje ko umuyobozi we yamusabye gukuramo imyenda
Ibi Lopez yabitangarije ikinyamakuru Harper’s Bazaar ubwo bamubazaga niba yarigeze asabwa kuryamana n’umukoresha we kugira ngo abone akazi.
Yagize ati “Ntabwo nigeze mpura n’ihohoterwa nkuko bamwe mu bagore bigenda,gusa umukoresha wanjye yansabye gukuramo imyenda kugira ngo mwereke amabere yanjye ndabyanga.
Jennifer yabwiye iki kinyamakuru ko byamugoye gufata umwanzuro ndetse yamaze umwanya abitekerezaho kugira ngo abone gufata umwanzuro wo kumuhakanira.
Jennifer Lopez yatangiye gukina filimi mu mwaka wa 1986 ubwo yari afite imyaka 16 aho yatangiriiye kuri My Little Girl,akina mu yindi yitwa Selena, Anaconda na Out Of Sight.


text:
Intandaro y’ ibibazo mu rukundo ni ukuba abakunzi bananiwe guhuza. Kutagaragaza amarangamutima meza aho biri ngombwa birakugarukira. Rimwe na rimwe abakobwa mu rukundo bibwira ko aribo bantu bari mu murongo muzima ariko si buri gihe baba bawurimo.
Dore ibintu umunani umukunzi wawe akubonaho agatangira kubona umubereye umukunzi mubi.
1. Gushurashura
Kugira agakungu n’ abahungu benshi bigaragaza ko utarafata umwanzuro wo gukunda, iyo ubikoze ufite umuhungu mukundana bimuha ishusho y’ uko uri umukunzi mubi.
2. Kurakara vuba bigatinda gushira
Niba umuhungu muri mu rukundo akubaza kenshi ngo ‘uracyarakaye?’ ni ikimenyetso cy’ uko urakara kenshi n’ aho bitari ngombwa, Gerageza guharanira kuba umuntu ushyira imbere ibyiza kandi uge wirinda kurakazwa n’ akantu akariko kose ngo uhite ubigaragaza.
3. Urabeshya?
Wa mukobwa we umukunzi wawe naramuka amenye ko wamubeshye bizatuma atongera kukwizwera. Umuhungu mukundana ntashobora kumubeshya ko wamubeshye ngo abirenze ingohe, gerageza kumubwira ukuri kabone niyo waba ubona ko bigoye kumubwiza ukuri.
4. Uha agaciro abandi kurusha umukunzi wawe
Niba uri mu rukundo n’ umuhungu ukaba ukunda gusohokana n’ inshuti zawe kurenza uko ukunda gusohokana nawe, ntabwo uri umukunzi mwiza. Rukundo wawe ugomba kumuha umwanya uhagije kandi iteka ukamwereka ko ariwe uha agaciro kurusha abandi.
5. Gutegeka no gutanga amabwiriza
Abahungu mukundana bimuca intege iyo ukunda kumutegeka no kumuha amabwiriza, ibi bikore utya, genda gutya, rya gutya. Iyo ubimubwiye ntabikore urakara? Ni ikimenyetso cy’ uko uri umukunzi mubi.
6. Kumucungacunga
Niba umuhungu mukundana umuhozaho ijisho, ureba muri telephone ye, uri umukunzi mubi. Muhe umwanya yisanzure kandi ugerageze kumwereka ko umwizera, wirinde ko amenya ko uhora umucungacunga.
7. Utwarwa n’ iraha
Niba ubona ikintu wakifuza umukunzi wawe agahita abona ko ibintu bihindutse uri umukunzi mubi. Wihutiraho gerageza uge wihangana kandi ugende gahoro gahoro kugeza ugeze kucyo wifuza.
8. Kugereranya umukunzi wawe n’ abandi
Umuhungu mukundana ntukamugereranye n’ abandi, gerageze uge umutera akanyabugabo kandi umushimire ku kantu keza yakoze.


text:
I Kigali: Igitaramo cya Post-Elayo y’ahahoze ari UNR gitegerejwe mu buryo budasanzwe
Abize mu cyahoze ari Université Nationale du Rwanda (UNR), kuri ubu cyitwa Kaminuza y’u Rwanda (UR) ishami rya Huye, babarizwaga mu muryango w’abanyeshuri b’abapantekoti (CEP UR-HUYE) by’umwihariko banyuze muri korari Elayo ibarizwa muri uyu muryango na magingo aya aribo bitwa POST-ELAYO, bateguye igiterane cyagutse cy’ivugabutumwa no gushima Imana. Kizabera ku Gisozi kuri ADEPR Gasave ku cyumweru taliki ya 12/11/2017 kuva saa 14h00.
Aba banyeshuri nyuma yo kurangiza masomo yabo i Butare, bakomeje umurunga w’urukundo bafatanya gusenga ndetse no gutekereza ku byateza umurimo w’Imana imbere, cyane cyane batekereza kuri barumuna babo basize mu ishuri bakorera umurimo w’Imana muri wa muryango twavuze haruguru by’umwihariko bakagaruka ku gukurikirana no gufasha korari Elayo muri byinshi, cyane ko uko iminsi igenda ishira ari nako bagenda burushaho kwaguka mu bushobozi ndetse no mu bunararibonye mu bice bitandukanye by’ubuzima.
Korari Elayo niyo yabyaye aba Post Elayo
Iki giterane giteye amatsiko, ukurikije uburyo amatangazo yacyo acicikana ku mbuga nkoranyambaga nka WhatsApp Fecebook n’ahandi, bigaragara ko gitegerwejwe n’abatari bakeya mu mujyi wa Kigali, ndetse amakuru agera ku Agakiza.org avuga ko hari n’umubare utari muto w’abazitabira iki giterane baturutse hirya no hino hanze ya Kigali ndetse na bamwe mu bakiri mu buzima bw’ishuri i Huye n’ahandi.
Iki giterane cyitezwemo amashimwe y’imirimo ikomeye Imana yakoze, kuko abize i Butare mu myaka yo hambere, abenshi ubu ni abantu bakomeye hirya no hino ku isi, ndetse na hano mu gihugu imbere, abenshi ni abayobozi bakomeye mu nzego za Leta, mu Gisirikare, mu bashoramari ndetse no mu buyobozi bw’amatorero atandukanye by’umwihariko ADEPR n’ahandi henshi.
Abazitabira iki giterane bazataramirwa n’amwe mu makorari akunze kuvugwaho gufasha imitima y’abatari bakeya gusabana n’Imana hano mu mujyi wa Kigali n’ahandi hatandukanye, nka korari Besalel guturuka muri ADEPR Murambi/Kicukiro ndetse na korari Elayono guturuka muri ADEPR Remera/Gasabo.
Korari Besalel ADEPR Murambi izataramira abazitabira iki gitaramo
Korari Elayono guturuka ADEPR Remera nayo izafatanya na Post Elayo
By’umwihariko igiterane cya Post-Elayo kizagaragaramo korari Elayo guturuka muri CEP/UR-HUYE ari nayo nkomoko yacyo.
Korari ari nayo soko ya Post-Elayo izitabira iki gitaramo
Intego yagendeweho mu gutegura iki gitaramo igira iti : « Ba itabaza ahou ri » iboneka muri Luka 8 :16
Iki gitaramo kizitabirwa kandi n’abayobozi bakuru b’itorero rya ADEPR mu Rwanda, aho Umuvugizi w’itorero Rev. KARURANGA Ephrem ari we uzaba ari umwigisha w’ijambo ry’Imana muri cyo.
Umuvugizi w’itorero ADEPR Rev. Past. Ephrem KARURANGA niwe uzabwiriza muri iki giterane
Nubwo urusengero rwa ADEPR Gasave aho iki giterane kizabera ari rugari bihagije, ariko nta gushidikanya ko isaha yo gutangira izagera imyanya yamaze kuzura, muzaze hakiri kare rero kuko imiryango izaba ikinguye guhera i saa 13h00, kandi kwinjira ni ubuntu.
Urusengero rwa ADEPR Gasave ni runini ariko rushobora kuzaba ruto uyu munsi
Gumana natwe, kandi Imana iguhe umugisha!
Vedaste [email protected]


text:
Ni iyihe nkomoko y’umuhango wo guterekera
Guterekera si icyeza-Mana
Akamaro guterekera byari bifitiye Abanyarwanda
Uko Guterekera byacyendereye mu Rwanda
Amashirakinyoma y’uwo muhango wo guterekera aboneka mu gitabo “Umuco mu Buvanganzo’’ cyanditswe n’Umusizi Nsanzabera Jean de Dieu, umaze kwandika ibigera kuri 86 bigaruka ku mateka y’u Rwanda mu byiciro bitandukanye by’ubuzima bw’igihugu.
Mu mushinga w’iyubaka gihugu cy’u Rwanda, abanyarwanda bakozemo ibikorwa byinshi bitagira ingano, bakizirika umukanda, bakarwana inkundura kugira ngo igihugu barimo kubaka gihamye ibirindiro.
Ibikorwa byose bamaraga kubishyitsa aho bagomba kubigeza, bagashyiraho umurinzi wo kubirinda icyabyangiza cyangwa se umwanzi wabagwa gitumo akabisenya. Umurinzi w’ibikorwa byakozwe mu kubaka igihugu yari Imihango, Imigenzo n’imiziro bisaga 5,000. Umwe muri iyo mihango wari uwo guterekera.
‘Guterekera’ ni ijambo rikomoka ku muga abiri, irya mbere ni: Guteka [Bivuga kwicara k’umwami cyangwa se kwicara kw’abakomeye] rikunganirwa n’irindi rivuga: Gutereka [Bivuga gufata ikintu ukagishyira mu mwanya wacyo cyangwa se guterura ibinyobwa ukabizanira abatumirwa]. Ayo muga yombi yavuyemo ijambo guterekera yari abumbiye hamwe ibisobanuro by’ibyakorwaga mu muhango wo Guterekera.
Dukurikije ibirari by’amateka y’abakurambere mpangarwanda, guterekera ni umuhango ufite icyo usobanuye kinini mu muryango nyarwanda. Byari umuhango usobanuye kwibuka abakurambere b’intwari babayeho mu muryango nyarwanda.
Hanaterekerwaga kandi abandi bantu bakomeye mu muryango nyarwanda babayeho mu mibereho ituma baziririzwa mu bihe byose. Ijambo rikunda gukoreshwa mu muhango wo guterekera ni Abazimu bivuga abantu bapfuye batakiriho, bagiye ikuzimu kwa Nyamuzinda.
Nyamuzinda ni ijambo rijimije ariko ry’amarenga rishaka kuvuga iyo umuntu ajya ntagaruke. Nk’uko habaho umuzimu nk’umuntu wapfuye ni nako habaho Umuzima nk’umuntu ugihumeka, Umuzimu ni imbusane y’umuzima. Niyo mpamvu muri uwo muhango bakoreshaga imvugo yo guterekera abazimu nk’abantu babo batakiriho.
Ibi bikaba bitandukanye n’uko benshi babyibwira ko abazimu ari abadayimoni, bakunze kuvugwa ko ari ingabo za Satani. Abo bakurambere baterekerwaga, nibo bashyizeho itafari ryabo mu mushinga wo kubaka u Rwanda, barwana inkundura ngo barugeze aheza hishimirwa.
Abanyarwanda b’ingeri zitandukanye bagiye bafata igihe cyabo kitari gito, baterekera abo bakurambere mu rwego rwo guha agaciro ibyo bakoze mu miryango yabo no ku gihugu muri rusange no kurushaho kuzirikana urugero rwiza batanze bakazarukurikiza. Aha bikaba bitandukanye cyane n’uko benshi babyibwiraga ko ari umuhango wakorwaga mu Icyeza-Mana, aho bavuga ko baterekeraga abazimu mu rwego rwo kubiyambaza ngo bagire ibyo babamarira.
Guterekera ni umuhango wagaragazaga uko Abanyarwanda babanye n’ababo batakiriho n’uko babafataga mu kubaha icyubahiro, nk’uko biri mu muco w’Abanyarwanda Intwari iribukwa ntizimizwa. Kandi ku isi ya Rurema nta muryango utagira Intwari uhora wibuka, nta n’umuryango utagira ikigwari kigayirwa ibyo cyakoze.
Umuhango wo guterekera wari wubashywe mu rwego ruhanitse, ari nayo mpamvu abawukoraga bahabwaga icyubahiro nk’icy’umwami utetse ijabiro. Ntabwo babaga bicaye nka rubanda rusanzwe, ahubwo babaga batetse nk’umwami nyir’Igihugu.
Iyo babaga binikije uwo muhango, byabaga ari ngombwa ko basangirira hamwe amwe mu mafunguro yabaga yateguwe, umuzimu barimo guterekera yakundaga ubwo yari agihumeka umwuka w’abazima ataraba umuzimu. Binikizaga igitaramo kirimo imbyino n’ibindi yakundaga mu buzima bwe.
Mu guterekera, abazimu babaga ari benshi buri wese agaterekerwa ukwe hakurikijwe icyubahiro yabaga afite mu muryango no mu gihugu. Abari bazwiho ubuhangange baterekerwaga mu Rwanda barimo: Ryangombe, Mashira, Kagoro, Nyabirungu, Binego, Mugasa na Ruhanga. Aha bikaba bigaragara ko habagaho abazimu baterekerwa n’umuryango, abaterekerwa n’umusozi abaterekerwa n’akarere n’abaterekerwa mu rwego rw’igihugu.
Mbere yo guterekera umuzimu runaka, babanzaga kumwubakira inzu ntoya bitaga indaro y’umuzimu. Uko umuhango wo guterekera wagendaga usakara mu muryango, ni nako abazimu bagombaga guterekerwa babaga benshi, nuko batangira kubashyira mu matsinda baterekererwamo bakagira umukuru wabo bitaga “Ingabwa” bivuga umuzimu uhagarariye abandi, baterekeraga mu izina ry’abandi benshi bari mu itsinda rimwe.
Habagaho n’abazimu baterekerwaga ukwabo k’umwihariko kuko babaga bakomeye mu muryango, baba abari bafite ibikorwa by’ubutwari bakoze cyangwa se abari bafite ibikorwa bituma baziririzwa mu muryango nyarwanda, bagaterekerwa batabanje kunyura ku Ngabwa, muri abo harimo:
Umwami nyir’igihugu: Byakorwaga gutyo kuko yabaga yaratanze ari ikirenga mu gihugu, ntawe bacagaho bamuterekera, kuko na we ubwe yabaga yihagije.
Umugore: Umugore baterekeraga ukwe, ni uwabaga yarapfuye asize abana benshi.
Umugore waciye inzigo mu muryango: Yabaga ari umugore wemeye gushyingirwa mu muryango udacana uwaka n’uwo avukamo, agahuza imiryango yombi, ikongera ikaba neza. Kuko yabaga ari igihangange, na we yaterekerwaga ukwe.
Umugabo: Uvugwa aha, ni uwabaga ari umutunzi, nta kindi gikorwa cy’ubuhangange yakoze. Icyo bakoraga bamuterekera, ni uko babagaga ihene kuko ari ryo tungo bakundaga guterekereza, ariko yabaga ari umutunzi, bayigerekagaho inka.
Umuzimu w’umugwagasi: Yabaga ari uwapfiriye kure y’iwabo, ku buryo n’intumbi ye ntawabaga yarayibonye ngo ayishyingure, uwo na we yaterekerwaga ukwe, kuko indaro ye yubakwaga ku gasozi hitaruye ingo hadatuwe n’abantu.
Umuzimu w’Umwangande: Ni umuntu wabaga yarapfuye atabyaye, cyangwa se ari ikinege, na we yabagirwaga kimwe n’abandi bazimu, ariko akazira gusangira n’abandi bazimu, nta mwana muto wageraga aho bamuterekerera, inka bamubagiye nta muntu wo muri urwo rugo rwe uyiryaho, iribwa n’ab’ahandi batari muri uwo muryango.
Umuzimu w’ikigirazina: N’ubwo bamwitaga gutyo, yabaga ari ikiburazina, kuko yabaga ari umwana wapfuye akivuka, cyangwa se amaze iminsi ibiri cyangwa itatu gusa. Uwo muzimu yaterekerwaga na nyina umubyara wenyine.
Umukobwa wapfuye akiri inkumi, atararongorwa: Uwo muzimu yaterekerwaga n’abo bava inda imwe b’abagore gusa, nta mukobwa wahageraga.
Abazimu b’ibihari: Ni abakundaga gusangira, abo baterekerwa n’abagabo babiri, aho bashyiraga imiheha ibiri mu kibindi cy’iminwa ibiri, bakabaterekera basomaho bombi.
Umuzimu w’irembo: Ni umugabo wapfuye atarubaka, uwo aterekerwa na se gusa.
Umuzimu w’umunyamahanga: Ni uwabaga yaje gusura abantu mu gihugu kitari icye, hanyuma akaza kuhapfira, uwo bamuterekereraga inyuma y’urugo, inyuma y’irembo, cyaraziraga kumuterekerera mu rugo imbere, ubwo byabaga ari ukumucyura bamusubije iwabo.
Mu myumvire y’abanyarwanda bo ha mbere, ntabwo bari bazi ko satani abaho, icyo bari bazi ni uko umwanzi w’umuntu ari umubiri we, akaba agomba kuwufata neza kugira ngo utazamubyarira amazi nk’ibisusa. Undi mwanzi bagiraga ni umuturanyi mubi umeze nk’igisebe cy’umufunzo, bityo bakaba bagomba kubana na we neza, bagatsura umubano n’amahoro kugira ngo batazagirwaho n’ingaruka zitari nziza.
Iyo myumvire niyo yatumaga bafata abantu babo bapfuye ari bo bazimu nk’abanyabubasha babasha kubaha ibyiza nk’ibyo bari bafite bakiri ku isi, cyangwa se uwapfuye ahemukiwe, bagahora bamwikanga ko ibyago byose bahura nabyo byaba bikomoka ku kuba baramuhemukiye.
Abantu benshi, bibaza umumaro nyawo wo guterekera, byakorwaga mu Rwanda rwo hambere. Mmu guterekera harimo Imigenzo n’imiziro myinshi itinyisha abantu gukora ibibi, bagahora bigengesereye ku kugira ibyo bakwangiza cyangwa ngo bahemukirane, kuko umuzimu wabo yazabagaya akazabihimuraho
Mu guterekera habagamo igihango cyari gikomeye, habagamo imigenzo n’imiziririzo yazirikaga abanyarwanda mu rukundo. Abavuye mu mahanga n’abamamazabutumwa, ntibafashije kurobanura ibyiza n’ibibi ngo birekwe, ahubwo bigishije ko ibyahozeho ari ibishenzi n’ibishitani gusa, bakagenda baca isano y’abanyarwanda bahereye ku migenzo n’imiziro yabahuzaga.
Ni na ko bigenda iyo umuntu ashaka gukomeza ibye, asenya iby’undi. Ariko na none ntiwashimishwa n’uwaza iwawe akavuga ko nta kiza na kimwe ugira. Nyamara nibyo abakoloni n’abanyamadini bakoze.
Umuhango wo guterekera watangiye gukendera ubwo mu Rwanda hinjiraga ibishya by’Icyeza-Mana ryadukanywe n’abanyamadini. Nuko abanyarwanda bahabwa izina rishya [Home Singe] bishaka kuvuga “Umuntu-Nguge,” n’ibyo bakoze bikitwa [Ibisenje], bivuga ibikorwa bitari iby’abantu ahubwo ari nk’iby’inyamaswa yitwa inguge.
Kuva ubwo abanyarwanda bakuwemo umuco wo guterekera bibuka Intwari z’iwabo, babacengezamo umuco mvamahanga wo guterekera abazimu b’Abanyaburayi n’ahandi, batigeze bamenya. Hinjizwa umuco wo kwiyambaza Abahire n’Abatagatifu, mu mateka bibagirwa abakurambere mpangarwanda barwubatse rugahamya igitinyiro, batangira kubwirizwa guha icyubahiro ibihangange by’iwabo, Intwari z’I Rwanda ziribagirana!


text:
Umuganura wizihijwe bwa mbere mu kinyejana cya cyenda, nk’uko Mutangana Steven ukuriye ishami ry’umuco muri Ministeri y’umuco na Sport yabitangarije mu Karere ka Nyanza ahizihirijwe umuganura ku rwego rw’igihugu kuri iki cyumweru tariki 27 Kanama 2017.
Yavuze ko guhuza Umuganura n’ubumwe bw’Abanyarwanda ari uko muri iki gihe bishimangira iyo ngingo ikaba no mu kirangantego cya Repubulika.
Yagize ati "Ntabwo ari tombora kuko twagize igihe cyo kububura ariko mbere y’aho twarabuhoranye."
Mutangana avuga ko wari umuhango wo kwishimira ibyo bagezeho mu buhinzi bakabyishimira bigaragaza ko kwigira kw’Abanyarwanda byahozeho na mbere.
Mu ijambo rye, Minisitiri w’Umuco na Siporo Uwacu Julienne yasabye abafite icyo batanga kuba baha bagenzi babo batagize iyo babona, kuko umuganura bisobanuye gusangira.
Umuganura mu Rwanda rwo hambere wizihizwaga mu gihe cy’umwero w’amasaka bakishimira uburumbuke kandi bikaba n’igihe cyo gusabana ku muryango mugari hamwe n’abaturanyi.
Umwe mu basaza waganiriye na Kigali Today avuga ko ise yabimubwiraga akiri muto ari umushumba.
Ati "Iyo igihe cy’Umuganura cyageraga bashakaga amarwa ya Kinyarwanda yo ku rusyo, bakaba bafite umutsima w’amasaka,amata y’inka,isogi bagashyiramo n’ibirunge bagaha abakurambere".
Akomeza avuga byagiraga umuco wo kubahana ugasanga umwana yubaha umubyeyi, nta mukazana wavugaga sebukwe mu izina.
Uyu muhango kandi wabereye no mu midugudu hirya no hino mu gihugu.Uwo munsi wabanjirijwe n’igitaramo cyabereye i Nyanza kizwi ku izina rya "Nyanza Twataramye". Abantu barahura bakongera bakibutswa uko mu Rwanda rwo hambere bataramaga n’indangagaciro zarangaga Abanyarwanda ari nako bigisha urubyiruko rw’ubu.
Insanganyamatsiko y’uyu mwaka yari "Umuganura isoko y’ubumwe n’ishingiro ryo kwigira."
Kureba andi mafoto menshi y’Umuganura kanda AHA
Kureba andi mafoto menshi y’igitaramo cyabanjirije Umuganura kanda AHA


text:
Inshamake y’igitabo cya1 n’icya 2 cy’Abami
Inyandiko z’Abayuda zemera ko Yeremiya yanditse ibi bitabo, ariko bo bagifataga nk’igitabo kimwe. Abahinduye Isezerano rya Kera mu kigiriki ni bo bagabanyijemo ibitabo bibiri. Abahanga muri Bibiliya basanga ari umwanditsi umwe wabyanditse, yifashishije inyandiko zinyuranye z’amateka.
Havugwa nk’izi nzandiko: ibikorwa bya Salomo, ibyo ku ngoma z’abami b’Isirayeli (inshurolV), n’Abayuda (inshuro 15). Ibyinshi bivuga inkuru z’intambara, ibyabayeho mu butegetsi (Politique) n’imirimo y’inyubako abo bami bakoze. Ibyo bisa n’ibyo dusanga mu bihugu byo muri aka karere nko mu Basiriya. Na none benshi mu bahanga ba Bibiliya bavuga ko ibi bitabo byanditswe ahagana mu kinyejana cya 7 MK. Ibyo babishingira ko muri ibi bitabo havugwamo amavugurura y’umwami Yosiya
Basangaga rero byaranditswe mbere ya 586, umwaka urusengero rw’i Yerusalemu rwasenywaga n’ab’i Babuloni. Inkuru zisoza igitabo cy’Abami cya kabiri basanga ari umugereka wanditswe n’undi muntu. Na none ibitabo by’Abami bifite byinshi bihuriyeho n’ibitabo byombi bya Samweli: umuntu akaba yakwemeza ko bikurikirana inkuru z’ amateka bikanasoza ibivugwa ku bwami bwombi bw’Abisirayeii n’Abayuda bwitandukanyije.
Uko ibitabo by’Abami bigabanyije
1 Abami: Ibice
• 1-11: Kwimikwa n’ingoma bya Salomo.
• 12-16: Kwigabanya k’ubwami n’ingoma ya Ahubu.
• 17-22: Umuhanuzi Eliya.
2 Abami: Ibice
• l-2: 11: Iherezo rya Eliya
• 2: 12-25; 3-13: Elisa
• 14 -17 : Gusubira inyuma no gukurwaho k’ubwami bwo mu majyaruguru (Isirayeli)
• 18-23 : Kuva kuri Hezekiya kugera kuri Yosiya
• 24-25 Iminsi ya nyuma y’ubwami bwa Yuda (Ubuyuda)
Inyigisho y’ingenzi iri mu bitabo by’Abami
Umwanditsi w’ibitabo byombi yashoboye kuvuga inkuru z’ubwami bw’Isirayeli n’ Ubuyuda.Inkuru ye ayihera ku mwami wa mbere w’Isirayeli akageza ku wa nyuma, akurikizaho abami b’ i Buyuda. Kimwe mu biranga buri gitabo ni uko ku iherezo rya buri mwami, umwanditsi agira icyo amuvugaho mu kubaha Imana kwe. Rimwe aramugaya (Abami l5:34), cyangwa akamushima (2Abami 18:4-7), ubundi agasa n’uhigimye ntiyerure ariko bigize icyo birengurizaho (2Abami 12:2-3).
Amwe mu makosa atungwa agatoki ni nko kudasenya ibicaniro byo ku tununga no gusuzuguza amategeko y’imihango. Umwanditsi agenda asubiramo ko abami babi b’Isirayeli "bagendeye mu nzira mbi ya Yerobowamu, mwene Natani, wacumuje ubwoko bw’Abisirayeli", naho "abami beza b’Ubuyuda bagendeye mu nzira za Dawidi" (lAbami 15:11). Ashimangira ubwami bw’uruhererekane bwa Dawidi bwubaha Imana. N’ubwo ibitabo by’Abami bivuga amateka yabayeho, intego yabyo y’ibanze ni iy’iyobokamana.
Ni yo mpamvu umwami Amuri, umwe mu bami bakomeye b’Isirayeli adafata umwanya munini mu gitabo. Intego y’umwanditsi si uguhina amateka y’abami b’Isirayeli. Azi ko hari ibindi bitabo byabivuga kurushaho. We icyo yibandaho ni ibijyana n’uko Imana yubahirizwa. Ibitabo by’Abami bivuga ibyabaye nko mu binyejana bine, mu gihe ibitabo bya Samweli bivuga ibyabayeho mu kinyejana kimwe. Inkuru igenda ivuga iby’ingenzi, abantu b’imena bakibandwaho.
Humvikana intambara hagati y’ikibi n’icyiza, yashojwe n’akaga mu buryo bubiri. Icya mbere, mu majyaruguru i Karumeli, Eliya yahanganye n’abahanuzi ba Baali, ikigirwamana cy’Abanyasidoni; icya kabiri, mu majyepfo mu gihe Yehoyada yakizaga ubuzima bw’Umwami Yowasi akiri Umwana .Yehoyada yashoboye gutsinda Ataliya, umugabekazi washakaga kwinjiza gusenga ikiginvamana cy’Abafenisiyani.
Icyo gihe cyari igihe gikomeye cyane ubwo abantu bari ku mavi basenze cyane ngo kubaha Imana gukomeze. Igitabo cy’Abami gisobanura neza igihe abahanuzi b’Imana bo mu kinyejana cya karindwi nka Yeremiya bahanuyemo. Muri ibyo bihe, ubuhanuzi bwari bwarateye intambwe. Umuhanuzi ntiyari gusa ugenda akora mu izina ry’Uwiteka, ahubwo yari n’uwigisha agatangaza atanyuze kuruhande ugushaka kw’Imana. Ibyanditswe icyo gihe byashimangiraga ubutware bw’Uwiteka bikanaburira abantu (2Abami 22:23).
Muri icyo gihe, abantu nka Amosi, Hoseya na Yeremiya n’ubwo rimwe na rimwe batavugwa mu mazina, bakoze umurimo munini mu kubwiriza gukiranuka n’urukundo rw’Imana , ubushake bwayo mu kuvugurura amasezerano mashya n’ubwoko bwayo, ibyo bitabo by’Abami turushaho kumenya ibihe binyuranye Imana yashatse kwihishura ibinyujije mu bagaragu bakuru bayo.


text:
Gakenke- Abo mu miryango icyenda (9) bo mu murenge wa Nemba, mu karere ka Gakenke bashyikirijwe inka bemerewe na Madamu Jeannette Kagame, bishimiye izo nka bavuga ko imibereho igiye guhinduka kuri bo ndetse n’abana babo ngo ntibazongera kugaragaza ibibazo biterwa n’imirire mibi.
Ku wa 16 Kamena uyu mwaka mu muhango wo kwizihiza umunsi mpuzamahanga w’umwana w’umunyafurika wari wakomatanyijwe n’uwo kurwanya imirimo mibi ikoreshwa abana bato, Mme Jeannette Kagame yemeye gutanga inka mu rwego rwo gukomeza imbaraga mu kurwanya ubukene, imirire mibi no kugwingira mu bana bato.
Yemeye gutanga inka 12 zo gusfasha abana bari mu bigo mbonezamikurire ndetse no gufasha imwe mu miryango yugarijwe n’ubukene butuma bagira abana bahuye n’ibibazo biterwa n’imirire mibi.
Kuri uyu wa 08 Kanama izi nka zashyikirijwe abo zigenewe bihuzwa no gusoza icyumweru cyahariwe ibikorwa by’abagore [Women Week’] mu ntra y’Amajyaruguru cyari cyaratangiye ku wa 16 Nyakanga.
Ntawuzemerino Cecile na Nyiranteziryayo Christine; ni ababyeyi bo mu mudugudu wa Kanzoka, akagari ka Gisozi, mu murenge wa Nemba bahawe inka, mu byishimo byinshi bavuze ko ubuzima bwabo bugiye guhinduka.
Ntawuzemerino yagize ati: “Ndashima urya mubyeyi utumye njye n’abana banjye n’umwuzukuru tugiye kujya tunywa amata rwose, ndetse ubu ngiye no kujya mbona agafumbire mpinge utuboga abana babeho neza, uyu mubyeyi agiye gutuma natwe tugira akabiri gatoshye!”
Nyiranteziryayo Christine we yagize ati: “Nta nka nari mfite ndetse no kubona ifumbire byari binkomereye, ariko ubu ngiye kuribona bitangoye ku buryo nzajya neza nk’abandi nkanabona ibyo ndya n’ibyo njyana ku isoko… ndetse n’abana banjye ndahamya ko bagiye kubaho neza kuko n’inka bampaye ibura amezi abiri gusa ikabyara.”
Uwitonze Modeste, umuhuzabikorwa w’inama y’igihugu y’abagore (CNF) mu ntara y’Amajyaruguru, agaruka ku bikorwa byakozwe mu cyumweru cyaharie ibikorwa by’umugore, yasabye iyi miryango yorojwe guhera ku nka bahawe biteza imbere, baharanira imibereho myiza y’imiryango yabo banarinda abana babo kugwingira, kuko na byo biri mu byo bakoze mu bukangurambaga bwakozwe muri iki cyumweru cyasojwe.
Ati: “Kuba nyakubahwa Madamu wa Perezida wa Repubulika ahaye inka abana bacu ni ukugira ngo dukomeze umujyo witerambere igihugu cyatangiye, icyo nsaba imiryango imaze guhabwa inka ni uko zibafasha guca ukubiri n’imirire mibi muri mwe ariko by’umwihariko mu bana.”
Guverineri w’intara y’Amajyaruguru; Gatabazi Jean Marie Vianney, yasabye abaturage b’akarere ka Gakenke kurinda abana babo imirire mibi, ndetse anabibutsa akamaro k’amatungo bafite mu kuzamura imibereho yabo.
Ati: “Kuba Gakenke iri mu turere twa mbere mu kugira abana benshi bagwingiye si uko ibyo kurya bihabuze ahubwo ni uko mutabyitaho, ni nayo mpamvu nkomeje nsaba abo mu nzgo z’abagore gukomeza kwigisha no gukangurira bagenzi babo kubyaza umusaruro amahirwe bahawe na leta y’ubumwe, bajye babafasha rwose kugwingira bicike kuko bituma abana bacu batagira ubwenge buhagije kandi ari twe twabiteye mu gihe tutabitayeho bakiribato.”
Mu nka 12, zatanzwe icyenda (9) muri zo zahawe imiryango itifashije yo mu murenge wa Nemba izindi eshatu (3) zikaba zahawe Ibigo mbonezamikurire y’abana bato (ECDs) bya Nemba, Minazi na Mugunga.
Emile DUSENGE
UMUSEKE.RW


text:
Radio ijwi ry’iwacu mbere na mbere ni Urubuga rugamije gutega amatwi buri muntu wese, uko angana kose, uko asa kose, aho ari hose. Ni Urubuga ruteza imbere Umuco w’amahoro ushingiye k’Ubwubahane n’Ubupfura buzira Kwandavura, Kwandagara, Kwenderanya no Kwanduranya.
Ni ihuriro ry’abaharanira gukangurira abanyarwanda kwimika no kwimakaza Umuco w’Ubwisanzure mu bitekerezo n’imiyoborere myiza ishingiye ku kubaha no guhesha agaciro Ubuzima bwa Muntu.
Radio Ijwi ry’Iwacu ni Urubuga rugamije Gukangurira Abanyarwanda kumenye amateka yabo, kuyacengere no kuyumva umuhumeko ngo bayajore, bayaigishe kandi bayandike uko ateye nta kuyatera ibiremo cyangwa kuyarema ibihanga; rugamije kandi nanone gukungahaza Ubumenyi, Ubuhanzi n’Umuco mwiza w’Igihugu.
Ni Urubuga rugamije kwimakaza Gusabana no Kwungurana ibitekerezo mu bwubahane no mu bworoherane.
Duhaye rero ikaze buri wese kandi turarikiye utwumva wese, uwo ari we wese,aho ari hose gufata ijambo ngo atwungure ibitekerezo, atange umusanzu we mu kwubaka u Rwanda.
Radiyo Ijwi ry’iwacu ni ijwi ribereyeho gusangira n’abanyarwanda ibitekerezo no kugeza kubayumva bose ibiganiro, amakuru, indirimbo zinyuranye z’iwacu n’izahandi


text:
NRS igiye gutangira ubukangurambaga bwo kurwanya ubuzererezi
Yanditswe na UWAYISABA FRANCINE
Mu gihe barangije ikiciro cyo kurwanya ibiyobyabwenge mu rubyiruko, Ikigo k’igihugu k’igororamuco NRS, kigiye gutangira ikindi kiciro cy’ubukangurambaga bwo kurwanya ubuzererezi ku bana bari munsi y’imyaka 18.
Mu kiganiro n’Imvaho Nshya, Umuyobozi wa NRS, Bosenibamwe Aimé, yavuze ko nubwo ari urugamba rutoroshye ariko ibibazo by’abana bazerera mu mihanda bitewe n’ibibazo bitandukanye bigomba gushakirwa ibisubizo kuko abo na bo uburenganzira bwabo bugomba kubahirizwa.
Ati ”Haracyari ikibazo cy’abana bari mu muhanda. Ntitwavuga ko bidashoboka kurandura iki kibazo ariko ni urugamba rutoroshye kururwana. Ubu rero twitegura gukangurira umuryango nyarwanda gukora uko bashoboye ngo dufatanye hakoreshejwe uburyo butandukanye ngo aba bana bakurwe mu mihanda.”
Bosenibamwe avuga ko hari ibibazo bigaragara mu miryango bishobora gutuma umwana aba inzererezi, bityo hakazakorwa ubucukumbuzi ngo bamenye icyateye uwo mwana kuzerera birimo kuba hahora intonganya mu miryango, umwana yarabaye imfubyi akabura ukomeza kumwitaho, kuba ababyeyi batamwitaho, kuba akorerwa ihohoterwa cyangwa ubwe akananirana.
Ati “Tuzabanza tumenye imiterere y’impamvu uwo mwana ari inzererezi, abafite imiryango bayisubizwemo kuko hari n’abazerera ku manywa bwakwira bagataha iwabo, hakaba n’abadafite aho gutaha bazerera ku manywa na nijoro ntibatahe. Abo batayifite rero bashakirwe imiryango yo kubamo cyangwa bashyirwe mu bigo ngororamuco, icyo dushaka gusa ni uguca ubwo buzererezi.”
Bosenibamwe avuga ko bazibanda mu migi itandukanye kuko nta mwana uzererera mu cyaro ahubwo bava mu cyaro bajya mu migi batekereza ko ubuzima buzahinduka.
Ati “Tuzareba cyane mu migi nka Kigali, Muhanga, Rubavu, Huye, Rusizi n’ahandi dushaka abo bana. Kandi igihe dusanze umwana afite umuryango, tuzasura uwo muryango turebe ikibazo kirimo gituma umwana wabo aba inzerezi ngo gishakirwe igisubizo kuko ntiwagorora umwana udahereye ku mubyeyi.”
Yavuze ko kandi umuryango nyarwanda wose ukwiye gushyira hamwe, buri wese agafata iki kibazo nk’ike, akumva uburemere bwacyo bityo buri wese agatanga umusanzu we mu gukumira ubuzererezi ngo abana b’Abanyarwanda be gukomeza kwangirika kandi ari bo Rwanda rw’ejo. Ati “Nkuko Abanyarwanda bafatanyije kubaka igihugu, mureke tunafatanye kwita ku bana bose, Minisiteri y’Uburezi nayo ikomeze gukumira ikibazo cy’abana bata ishuri kuko hari igihe bavamo inzererezi.”


text:
Sobanukirwa amateka ya Kalebu, unamukureho ikitegererezo
Inkuru ya Kalebu,umuntu w’Imana wo kwizerwa, itangirira mu gitabo cyo Kubara. Nyuma yo kubacungura mu buretwa bwo mu Egypta, Abisraheri Imana irabajyana ibageza hakuno y’igihugu cyi Kanani, igihugu gitemba amata n’ubuki Imana yasezeranye ko izabaha (Kuva 3:8, 17). Mose yatoranyije abagabo cumin a babiri, umwe muri buri muryango, ngo bajye gutata icyo gihugu mbere yo kukijyamo. Umwe muri abo 12 ni Kalebu, wari uhagarariye umuryango wa Yuda.
Abo bagabo baragenda batata igihu cy’i Kanani bagaruka kuri Mose. Bagarutse babwiye Mose ko igihugu batase kirumbuka ariko Abanaki bagituyemo babateye ubwoba. Batewe ubwoba n’uko Abanaki bangana, icumi bagira inama Mose yo kudakomeza bajya i Kanani (kub 13:23–33).
Kalebu we, mu kugarurira abantu ikizere, ahoreza abantu imbere ya Mose ati, “Tuzamuke nonaha tuhatere, kuko tubasha rwose kuhatsinda” (Kubara 13:30). Kalebu yomatanye n’uwiteta Imana ye (Yosuwa 14:8–9). Kalebu yarazi ibyo Imana yasezeranyije ubwoko bw’Abisraheri, kandi uretse n’ibyo, ibihamya n’ibitangaza yabonesheje amaso ye, byamuteye kwizera ko Imana izabaneshereza Abanyakanani.
Ariko kandi, Abisraheri ntibigeze bita kuri Kalebu ahubwo bita ku magambo y’abatasi cumi bandi. Bagize ubwoba ko babamaraho ijoro rimwe ndetse banifuza kuba baraguye mu maboko y’ababakoreshaga uburetwa muri Egypta (Kubara 14:1–4). Bahindukiriye Kalebu na Yosuwa ndetse bashaka kubatera amabuye (Kubara 14:6–10).
Ibyo bibakongereza uburakare bw’Uwiteka agambirira kubarimbura kugeza ubwo Mose abasabiye imbabazi ku Uwiteka. Maze Uwiteka arigarura, ariko yirahira ko urwo rubyaro rutizera ruzazerera mu butayu kugeza aho ab’ubwo bwoko butizera bazashirira. Hanyuma Imana iravuga iti “Kalebu afite undi mutima kandi akurikira uko muyobora muri byose, nzamujyana mu gihugu yagiyemo, urubyaro ruzakigira gakondo (Kubara 14:11–24).
Abisraheri bazerera mu butayu imyaka mirongo ine kugeza ubwo mu babaruwe bahagurutse mu Egypta barengeje imyaka 20 babuguyemo uretse Kalebu na Yosuwa (Kubara 14:29–30). Nyuma y’imyaka mirongo ine y’uruzerero mu butayu n’indi itanu bamaze barwanira kubohoza Kanani, Kalebu yuzuza imyaka y’ubukure 85; ariko yari agifite imbaraga zo kurwanya Abanaki bari barakuye imitima Abisiraheri. Kuko yari yaromatanye n’Uwiteka n’amasezerano ye.
Kalebu yahawe gakondo ye ari wo musozi wa Heburoni yahoze yitwa Kiriyataruba, ayirukanamo bene Anaki batatu ari bo: Sheshayi, Ahinani na Talumayi abahungu ba Anaki. Avuye i Heburoni yateye i Debira hahoze hitwa Kiriyataseferi maze avuga ko umuntu uzatsinda Kiriyataseferi, azamushyingira umukobwa we Akisa (Yosuwa 15:13–15). Maze Otiniyeri mwene Kenazi murumuna wa Kalebu arahahindura aramumushyingira. Uyu Otiniyeri, niwe wabaye umucamanza wa mbere w’Abisraheri nyuma y’urupfu rwa Yosuwa n’abo mu kigero cye bose (Abac 3:7–11).
Mu buzima bwa Kalebu, tumubona nk’umugabo wo kwizerwa wizeraga Imana ko ibasha gusohoza amasezerano no mu gihe abandi bose batakaje ibyiringiro ndetse bakumva iyavuganye nabo yabatengushye, bityo bakananirwa bakava mu masezerano.
No munsi ye ya nyuma, Kalebu yapfuye akizera Imana. Uwiteka aha umugisha Kalebu ku bwo gukiranuka kwe no kwihangana, ibyo natwe bitubere ikitegererezo cyiza cyo Kwizera Imana no mu bikomeye. Nka Kalebu, tugomba kwitoza gukurikira Imana mu byo ituyoboramo byose, tugategereza twihanganye gusohora kw’amasezerano ye kuko ikora mu gihe cyayo.


text:
Ku wa Gatanu, tariki ya 23 Gahyantare 2018, nibwo REG yashyikirije ku mugaragaro amashanyarazi iyi miryango 400, igaragariza IGIHE ibyishimo bikomeye.
Mukeshabatware Paul yagize ati “Turishimye cyane kuko twiberaga mu icuraburindi rikomeye kubera ko no kugira ngo tubone umuriro dushyira muri telefone byadusabaga gukora urugendo rurerure …Ikindi ni uko tutazongera gucana ibyatsi cyangwa udutadowa nk’igihe turi gushaka ibintu nijoro kuko natwe amashanyarazi yatugezeho.”
Umusore w’imyaka 18 wiga mu mashuri we yagize ati “Byatunejeje cyane kuko tugiye kujya natwe dutsinda cyane kubera ko wasangaga abana bavuka ahantu haba amashanyarazi barakundaga kuturusha amanota kubera ko bitatworoheraga gusubiramo amasomo nijoro."
Uretse abaturage, Umuyobozi w’Ikigo Nderabuzima cya Nyarurama, Hagenimana Israel, yavuze ko kuba babonye amashanyarazi bigiye gutuma bagura ibindi bikorwa by’ubuvuzi kuko amafaranga menshi bayakoreshaga mu kugura lisansi yo muri moteri bakoreshaga.
Yagize ati “Twari tumaze igihe kinini tuyategereje, nk’aha twakoreshaga litiro 20 z’amavuta ya moteri kandi litiro imwe igura arenga amafaranga 1000 ku buryo mu kwezi wasangaga dukoresha ibihumbi 600; rero kuba tubonye umuriro bigiye kudufasha cyane kuko bizatuma tunagura ibikorwa by’ubuvuzi mu mafaranga twahoraga tuguramo lisansi ya moteri yaducaniraga.”
Umuyobozi w’Ishami rya REG mu Karere ka Ruhango, yavuze avuga ko bafite gahunda ko mu mpera za Werurwe 2018 bazaba bamaze kugeza amashanyarazi ku miryango 4200.
Yagize ati “Ubundi umushinga wose uzarangira muri Werurwe tumaze guha amashanyarazi ingo ibihumbi 4200 mu mirenge itatu arimo uyu wa Ntongwe, uwa Kinazi n’uwa Bweramana kuko turifuza kubagezaho amashanyarazi 100% ariko ubu twatangiranye n’abantu 400.”
Yasabye abaturage bo muri aka gace kujya bacunga neza ibi bikorwaremezo bagejejweho.


text:
Nemeye Platini na Mujyanama Claude ‘TMC’ bagize itsinda rya Dream Boys baraye bagiye muri Leta Zunze Ubumwe z’Amerika aho bazaririmba mu nama y’abashoramari bo mu karere ka Afurika y’ Iburasirazuba izabera Dallas muri Leta ya Texas.
Aba bahanzi bagiye muri Amerika ku nshuro ya mbere, bahagurutse ku kibuga cy’indege i Kanombe saa kumi n’ebyiri z’umugoroba.
Baje baherekejwe n’inshuti zabo harimo n’umujyanama wabo muri Kina Music Ishimwe Clement n’abandi.
Platini yabwiye Umuseke ko bagiye muri USA muri gahunda z’icyo gitaramo cy’inama ya EACC Trade and Investment izabera muri Amerika ngo nta yindi gahunda bahafite.
Ati “ Ntabwo tuzatindayo kuko tuzahamara icyumweru duhite tugaruka mu Rwanda kuko hari n’ izindi gahunda nyinshi tuhafite zihutirwa nidushaka kuhatembera tuzasubirayo.”
Indi mpamvu ngo izaduma badatindayo ni uko TMC afite amasomo atararangiza ngo rero nawe agomba kugaruka hakiri kare kugirango yite ku masomo ye.
Muri iyo minsi bazahamara ngo bibakundiye bazabonana n’ abandi bahanzi Nyarwanda baba muri Amerika barimo Lick Lick, Kamichi,Priscillah n’ abandi banyuranye.
Icyo gitaramo cya Dream Boys kizaba taliki ya 13 Ukwakira 2018, kibere ahitwa Omn Mandal Hotel iherereye mu mujyi wa Texas.
Bonaventure KUBWIMANA
UMUSEKE.RW